text:
"Ibyanditswe byera byose byahumetswe n’ Imana kandi bigira umumaro wo kwigisha umuntu, no kumwemeza ibyaha bye no kumutunganya, no kumuhanira gukiranuka kugira ngo umuntu w’ Imana abe ashyitse, afite ibimukwiriye byose ngo akore imirimo myiza yose"- 2Timoteyo 3:16-17
Hari ikintu abantu benshi bakunda gutekereza, kandi kitari ukuri. Bamwe batekereza ko gusoma Bibiliya ari iby’ abapasitori, abayobozi, abigisha n’abandi bameze nk’abo. Batekereza ko bo bakwiye gusomerwa, no kubwirwa n’abandi ibyo basomye, bo ntibabashe kwigiramo ngo bisomere. Ariko ndagira ngo dufatanye kuzirikana iki kintu, "Bibiliya n’ ay’ abantu bose." Imana yaduhaye Bibiliya ibona ko ari ngombwa kugira ngo tuyisome, tuyige, kandi tuyumvire. Umunyazaburi yabivuze atya "Guhishurirwa amagambo yawe kuzana umucyo, Guha abaswa ubwenge" - Zaburi 119:130.
Ni gute watangira kuvumbura ubutunzi buhishwe muri Bibiliya ku giti cyawe? : Hari inama zimwe na zimwe naguha. Icyambere, somana Bibiliya ubwenge. Shaka Bibiliya iri mu rurimi ushobora kumva neza, ariko yahinduwe mu buryo bwizewe. Soma Bibiliya ushaka kumva no kumenya ukuru ko mu Ijambo ry’Imana. Itegure gushyira mu bikorwa inama zose wungukira muri yo utarobanuye kuko hari abantu bafata ingingo zimwe zo muri Bibiliya nk’aho zitabareba, bakabishyira ku bandi. Soma Bibiliya usenga ; fata umwanya wo gusenga mbere yo kuyibumbura usabe Mwuka w’ Imana ku kuyobora no kukumvisha, no mu gihe usoma wicishe bugufi, na nyuma yo gusoma usenge kugira ngo ushobozwe gushyira mu bikorwa ibyo umaze gusoma.
"Niba hari ingingo zimwe zo muri Bibiliya utumva, we kwirenganya kuba utabyumva ahubwo banza ugendere mu byo wumva kandi ubyumvire, hanyuma usabe mwuka w’ Imana kukumvisha n’ ibyo utumva"
Noneho, gena igihe cyo kwiga Bibiliya; We kugenda usimbagurika cyangwa ngo ujye usoma uko ubonye (hari abavuga ngo ndasoma aho ngeze), Shyiraho ingengabihe yo gusoma Bibiliya kandi uyubahirize. Tangira kujya usoma igice cya Bibiliya buri munsi. Natanga igitekerezo ko watangirira ku bitabo bitubwira ibya Yesu (Uwo yariwe mbere, uwo yabaye we kubera twe, icyo yadukoreye, uko tugomba kukigira icyacu "Kuducungura"). Itegure kandi kwitegereza Umukiza mu rugendo rwose yakoze rwo kuducungura ku geza ku musara (Uko yavutse, uko yakuze asuzugurwa kandi ari umwana w’ Imana, uko yakubiswe, uko yabambwe, uko yahambwe n’ uko yazutse, byose kubera twebwe.
Si byiza gusoma Bibiliya nk’usoma ikinyamakuru cyangwa ushaka kwimara amatsiko. Mu gutangira, Soma bike mu gihe kimwe, ubisome witonze, kandi mbere yo kubisoma ubanze usabe Mwuka w’ Imana kubikumvisha. Shyira mu bikorwa ibyo wasomye byose kandi ubiganire n’abandi.
Uko ugenda uyisoma niko uzajya urushaho kuyikunda. Uko uyikunda niko uzajya ugira umwete wo gusoma byinshi. Gira Bibiliya umugabane w’ umubiza bwawe. Uyiteho kandi uyikunde. Umunyazaburi aragira ati "Ijambo ryawe ni itabaza ry’ ibirenge byanjye, Ni umucyo umurikira inzira yanjye"-Zaburi 119:105


c: text/html

text:
Impamvu nta yindi uretse kuba arimo kwiruka hirya no hino mu nshuti ze akora icyo bita Robing cyangwa gushaka imbaraga zizamufasha gusubira ku buyobozi. Twibutse ko BATAMURIZA Immaculée yakuwe ku buyobozi bw’Akagari k’Amahoro na Njyanama y’Umurenge nyuma y’uko atabwa muri yombi, kimwe na bamwe mu bayobozi yari akuriye, bazira ruswa yahawe na BYIRINGIRO Enock ngo amukingire ikibaba yubake nta bya ngombwa afite. Batamuriza kandi yavugwagaho n’indi myitwarire idahwitse, ibyo bita mu gifaransa (Mauvaises mœurs) cyangwa amifato mabi : nkuko byakunze kugarukwaho n’abaturage, kandi inzego bireba zabikurikirana zigasanga koko ari byo.
Birashoboka ko yaba agirango akande arebe ko yakongera kugaruka mu buyobozi dore ko uwariye intoryi zabwo atajya ashira ipfa.
Biranashoboka kandi ko abakomeje kumukingira ikibaba mbere aribo n’ubundi barimo kumufasha kuko bagihari. Uko biri kose amategeko arahari kandi arasobanutse. Niba ibivugwa ari byo ko Batamuriza arimo gushakisha inzira zo gusubira mu buyobozi, inzego bireba zizabanze zisuzume icyo itegeko rivuga ku muntu wavanywe ku buyobozi n’uburyo abusubiraho.
Kuko byaba ari akaga muri iyi manda Perezida Kagame atangiye agiye gukorana n’abayobozi barimo abafite amateka nk’aya Batamuriza. Ikindi cyaba kibabaje nk’uko bitugeraho ni uko haba hari bamwe mu bari bamukuriye banagize uruhare mu ivanwaho rye, ubu ngo baba kandi aribo bamufasha ngo asubireho. Birashoboka ariko ko, yaba yaranikosoye, ubu akaba yiteguye gukora neza nk’umuyobozi usaobanutse. Ariko se igishobora kubigaragaza ni iki : icyakwizeza abantu ko atazongera gukingira ikibaba abica amategeko ni iki ; icyagaragaza ko ibibazo by’urushako yabikemuye ni ikihe ? Ikimenyetso cy’uko atakigirana amakimbirane n’abandi bagore kirihe ?
Reka twizere ko niba ari nabyo inzego bireba zitazakandagira itegeko nkana kuko biramutse bibaye byaba ari agahomamunwa ! Aramutse yemerewe kwiyamamaza itegeko ritabimwemerera, kimwe no kutemererwa kwiyamamaza kandi itegeko ribimuhera uburenganzira.
Umusomyi wa Rugari Muhima

robotstxt: allowed

filter: keep


text:
ISOMO RYA MBERE
Ibaruwa Mutagatifu Pawulo Intumwa yandikiye Abanyaroma (Rom 1, 16-25)
Bavandimwe, 16nta bwo nshishwa n’Inkuru Nziza kuko ari yo bubasha bw’Imana burokora uwemera wese, uhereye ku Muyahudi ukageza ku Mugereki. 17Koko kandi ni muri yo ubutungane bw’Imana buhishurirwa bushingiye ku kwemera, bigakomeza ukwemera nk’uko byanditswe ngo « Intungane izabeshwaho n’ukwemera. » 18Koko rero, uburakari bw’Imana bwihishura buva mu ijuru burwanya abagomeramana bose, n’abagizi ba nabi bose bapfukirana ukuri muri iyo nabi.19Kuko icyo umuntu yamenya ku Mana kirabigaragariza: lmana yarakibahishuriye.
20Koko rero kuva isi yaremwa, ubwenge buhera ku byaremwe bugashyikira ibitagaragara by’Imana, ni ukuvuga ububasha bwayo buhoraho na kamere yayo bwite. Bityo rero ntibabona uko biregura, 21kuko bamenye Imana ariko ntibayiha ikuzo, ngo bayishimire uko bikwiriye Imana ; ahubwo babaye abapfu bishinga ibitekerezo by’amanjwe, maze umutima wabo w’igipfapfa ucura umwijima. 22Birataga kuba abanyabwenge bahinduka abapfayongo, 23maze ikuzo ry’Imana idapfa barigurana ishusho isa n’umuntu uzapfa, isa n’ibiguruka, n’inyamaswa, n’ibikurura inda hasi. 24Ngiyo impamvu yatumye Imana ibagabiza ibyo umutima wabo urarikira, bakora ibiterasoni kugira ngo bihumanye umubiri. 25Bo baguranye ukuri kw’Imana ikinyoma, basenga ikiremwa baranagikorera, bahigika Rurema, Nyagusingizwa iteka ryose ! Amen.
ZABURI (Zab 19 (18), 2-3,4-5)
Inyik/ Ijuru ryamamaza ikuzo ry’Imana.
Ijuru ryamamaza ikuzo ry’Imana,
n’ikirere kikagaragaza ibyiza yakoze.
Umunsi ubwira undi munsi inkuru yabyo,
ijoro rikabimenyesha irindi joro.
Nanone nta nkuru, nta n’amagambo,
kuko ijwi ryabyo ritumvikana !
Ariko ku isi hose urusobe rwabyo rurigaragaza,
n’imvugo yabyo ikagera ku mpera z’isi.
IBANGONDIRIMBO RIBANZIRIZA IVANJILI (1 Heb 4, 12)
Alleluya Alleluya.
Ijambo ry’Imana ni irinyabuzima, ni irinyabushobozi,
ricengera ibitekerezo by’umutirna wacu.
Alleluya.
IVANJILI
+ Luka (Lk 11, 37-41)
Muri icyo gihe, 37Yezu amaze kuvuga atyo, Umufarizayi aramutumira. Yinjira iwe bajya ku meza. 38Umufarizayi abonye ko atabanje gukaraba mbere yo gufungura, biramutangaza. 39Ariko Nyagasani aramubwira ati «Ni ko mwabaye mwebwe Abafarizayi : inkongoro n’imbehe murazisukura ndetse n’inyuma hazo, naho mwebwe imbere hanyu huzuye ubwambuzi n’ubugome. 40Mwa biburabwenge mwe ! Imana yaremye inyuma si Yo yaremye n’imbere ? 41Ahubwo nimujye mutanga imfashanyo ku byo mutunze, byose bizabatunganira.»


text:
Abaturage batuye mu Mudugudu wa Susa witiriwe Ubumwe n’ubwiyunge, uri mu Kagari ka Ruhengeri, Umurenge wa Muhoza, mu Karere ka Musanze barahamya ko guhurizwa muri uwo Mudugudu byababohoye ingoyi y’urwikekwe bari bafitanye nyuma y’ihagarikwa rya Jenoside yakorewe abatutsi mu 1994.
Ni Umudugudu Leta yatujemo abaturage abarokotse Jenoside yakorewe abatutsi, abireze bakanemera uruhare rwabo muri Jenoside n’abasigajwe inyuma n’amateka, aho begerwa mu buryo by’umwihariko n’abayobozi mu nzego zitandukanye bagahabwa inyigisho kuri gahunda z’ubumwe n’ubwiyunge.
Ikinyamakuru izubarirashe.rw ubwo cyasuraga uriya Mudugudu, abawutuyemo bahamije ko batewe ishema no kuba bunze ubumwe aho bashimangira ko nyuma y’imyaka 23 Jenoside ihagaritswe bose bibona nk’Abanyarwanda.
Kabaraza Speciose, umupfakazi wa Jenoside yakorewe Abatutsi utuye mu Mudugudu wa Susa, agira ati “Tukihagera ntabwo twumvaga bizashoboka, tugiturana wabonaga buri wese yiyumvisha ku bidashoboka kubaho ko twabana mu mahoro; wasangaga buri umwe acira urubanza mugenzi we kubera ibyari bimaze kuba mu gihugu cyacu.”
Akomeza agira ati “Ariko nyuma yo kugenda twigishwa ko dukwiye kunga ubumwe tukababarira abaduhemukiye, naje kugenda mbohoka none mbona abaturanyi banjye nk’abavandimwe; si nkibishisha, turashyingirana, twarwara tugatabarana, mbese twibona nk’Abanyarwanda mbere y’ibindi byose.”
Rukundo Anastase, umusaza w’imyaka 69, we agira ati “Njyewe mva mu buhungiro Kongo ntabwo nari nzi ko banyakira ngeze mu gihugu, sinumvaga noneho ko naturana n’abo imiryango yacu yahemukiye muri Jenoside, oya pe! rwose numvaga bitazashoboka, urumva ko naje gutura hano ngononwa! Gusa hamwe na gahunda ya Ndi Umunyarwanda ibyo nabonaga nk’imbogamizi nabashije kubirenga byose.”
Abatuye mu Mudugudu w’Ubumwe n’Ubwiyunge wa Susa bahuriza ku kuvuga ko nyuma yo kunga ubumwe ubu barangamiye iterambere aho ngo baharanira gufashanya no kuzamurana mu byo bakora byose.
Uwimbabazi Chantal, umubyeyi w’abana bane, agira ati “Nk’uwasigajwe inyuma n’amateka ndaguhamiriza ko muri uyu Mudugudu wacu ibintu ari amahoro; ubu natwe turi mu bandi Banyarwanda hano, turasabana, turafashanya (…) nta we ndumva yambwiye nabi, nta n’uwo ndumva abwira nabi mugenzi we, twese ubu turi mu rugamba rw’iterambere kandi ubuyobozi buradufasha cyane.”
Ibivugwa n’abaturage batuye mu Mudugudu w’Ubumwe n’Ubwiyunge wa Susa bishimangirwa na Sibomana Eliya, umuyobozi umaze imyaka 9 ayobora uwo mudugudu aho agaragaza ko abaturage abereye umuyobozi babanye neza; ibintu asanisha n’umusaruro wa gahunda y’Ubumwe n’Ubwiyunge.
Ati “Babanye neza pe! ndakubwiza ukuri nk’umuyobozi wabo nta kibazo na kimwe gihari; mu byiza barafashanya no mu bibi bagatabarana, nta rwicyekwe ruhari, dufite umuco wo kuremera abatishoboye baturimo kandi abaturage ntiduhwema guhora tubakangurira kubana neza; nk’umuyobozi ibyo mbibona nk’umusaruro wa gahunda y’Ubumwe n’Ubwiyunge, jye nahamya ko aha iwacu iyo gahunda ikomeje gutanga umusaruro.”
Umudugu w’Ubumwe n’ubwiyunge utuwe n’abaturage 1712 bibumbiye mu ngo 467.
Twitter: @Umurengezis


text:
Abantu benshi bakunze kurwara indwara zitandukanye nk’imiburu cyangwa ibindi biheri nyuma yo kogosha inshya, ubwanwa cyangwa incakwaha bitewe nuko hari ibyo baba batitayeho gukora mbere yo kwiyogosha cyangwa kwiyogoshesha.
Nibyo koko gusukura iyo myanya ni ingenzi cyane kuko ni hamwe mu hantu hakwiye kurangwa isuku ihagije ku mubiri w’umuntu ariko kandi dukwiye no kuharinda uburwayi ubwo ari bwo bwose.
Ni yo mpamvu ukwiye kwitondera ibi mu gihe cyo kwiyogosha kuri iyo myanya:
- Mbere yo kogosha banza ukarabe aho wogosha n’amazi ashyushye
Gukaraba n’isabune aho ugiye kogosha bituma imyanda yari iri muri iyo myanya ivaho hanyuma ukabasha gukora igikorwa neza kandi ku buryo butabasha kukwanduza za Mikorobi zitandukanye. Bituma kandi aho ugiye kogosha haza ubuhehere bigatuma ibikoresho byifashishwa mu kogosha bitabasha kugukomeretsa.
- Genzura niba icyo wogoshesha gifite ubuziranenge
Ibikoresho umuntu akoresha yiyogosha kuri iyo myanya bikwiye kuba bifite ubuziranenge kugirango bitanduza cyangwa bigakomeretsa urimo kwiyogosha.
Niba ari urwembe rukwiye kuba ari rushya, niba ari umukasi cyangwa indi mashini kandi na bwo bikwiye kuba bifite ubugi ku buryo utogosha bigupfuragura kuko na byo byagutera uburwayi ku ruhu.
- Ukimara kogosha karaba amazi akonje ahogoshwe
Gukaraba amazi akonje nyuma yo kwiyogosha cyangwa kwiyogoshesha kuri iyi myanya bizakurinda indwara y’imiburu ikunze kwibasira abantu benshi cyane nyuma yo kwiyogosha.
Uretse n’ibyo kandi, gukaraba bizagufasha gusukura aho umaze kogosha bityo habashe guhumeka neza cyane cyane ku myanya y’ibanga.
- Aho bishoboka ukoreshe imashini icomekwa ku mashanyarazi
Ubushyuhe buturuka ku mashini icomekwa ku mashanyarazi bwica mikorobi zimwe na zimwe, ni byiza rero kuyikoresha kugirango igufasha kwica mikorobi ziba zishobora kukwanduza indwara.
- Nyuma yo kogosha no gukaraba isige amavuta
Kwisiga amavuta nyuma yo kwiyogosha, bizatuma umubiri wawe ukomeza guhehera kandi bizanakurinda kurwara imiburu.
- Mu gihe wazanye imiburu wikongera kogosha itarakira
Iyo ahantu wogoshe haje imiburu ukahogosha itarakira biragukomeretsa ugasanga bishobora no kuzana igisebe kinini bikaba byanakuviramo izindi ndwara, ni byiza rero ko mu gihe warwaye imiburu ureka ikabanza igakira hanyuma ukabona kongera kwiyogosha.
Ikindi nuko udakwiye gushima cyangwa gukanda turiya duheri tw’imiburu kuko uba urimo kwiyongerera uburwayi.
- Wikogosha ngo ukubete cyane ku buryo uruhu rubabara.
Mu gihe wiyogosha, jya wirinda kwikubetaho igikoresho urimo gukoresha kuko iyo bitagukomerekeje bishobora kugutera imiburu cyane cyane iyo urimo gukoresha urwembe.
Gukubeta ukamaraho ubwoya burundu hari ubwo bituma igihe cyo kumera ubwoya bwipfundikira mu twenge ruhu bukazavamo hagombye kubagwa na muganga.
- Si byiza kogosha buri munsi
Numara kwiyogosha cyangwa kwiyogoshesha jya urindira aho wogoshe habanze hamere, hari abantu usanga buri munsi barimo gukubeta kuri iyi myanya kugirango hatagira akoya kahagaragara, nyamara ibi na byo ni imwe mu mpamvu zitera imiburu. Iyogoshe byibuze rimwe mu cyumweru birahagije, kandi bizakurinda guhora uryaryatwa kuri iyo myanya.
Gusa na none, ujye wirinda ko kuri iyo myanya hazaho ishyamba, bigaragara nabi rwose, ubibonye agufata nk’umuntu utiyitaho cyangwa umunyamwanda.
- Hitamo uburyo bunogeye uruhu rwawe
Niba uruhu rwawe rworohereye cyane, ni ukuvuga rwakangizwa n’akantu gato ku buryo bworoshye, ugomba gukoresha uburyo budatuma ubangamira umwimerere w’uruhu rwawe.
Nk’urugero, mu gihe ufite uruhu rworohereye cyane si byiza gukoresha urwembe cyangwa imashini zityaye wiyogosha inshya, byaba byiza ukoresheje umukasi.
- Irinde gupfura incakwaha!
Hari abantu bibwira ko kogosha inshakwaha bituma zimera ari nyinshi maze bagafata umwanzuro wo kujya bapfura ubucakwaha bwose bumeze, ibi hari abo bikomeretsa cyangwa bikabatera kubyimba ku kwaha kubera ko aho ubucakwaha bwarandutse haba hagize ikibazo. Ibi na byo byirinde.


text:
Ubuyobozi bw’Akarere ka Musanze bwatangije ubukangurambaga buhamagarira abaturage b’ako karere gushyigikira Mukunde Laurette, umwari uvuka muri Musanze uri muri 15 bahatanira ikamba rya Nyampinga w’u Rwanda w’uyu mwaka wa 2017.
Mukunde Laurette afite imyaka 18 ubusanzwe atuye mu Kagari ka Ruhengeri gaherereye mu Murenge wa Muhoza, Akarere ka Musanze mu Majyaruguru y’u Rwanda.
Uwo mwari kimwe na mugenzi we witwa Umwali Aurore bitabiriye amajonjora y’ibanze yo gushaka abakobwa bazatorwamo nyampinga w’u Rwanda maze bashyigikirwa cyane n’Abanyamusanze kubera ko bahavuka, cyakora Laurette ni we wabashije gukomeza muri 15 bazatorwamo nyampinga w’u Rwanda n’ibisonga bye.
Ku gicamunsi cyo kuri uyu wa Gatanu tariki ya 10 Gashyantare 2017, umuyobozi w’Akarere ka Musanze, Habyarimana Jean Damascene, yakiriye mu biro bye Mukunde Laurette amushimira igitekerezo yagize cyo guserukira Akarere ka Musanze mu marushanwa ya nyampinga w’u Rwanda anahamagarira abaturage ba Musanze gushyigikira uwo mwari.
Meya Habyarimana yeruye ko kuba akarere abereye umuyobozi gafite ugahagarariye mu marushanwa ya nyampinga w’u Rwanda ari ‘amahirwe akomeye’; ibintu ahuza n’imishinga y’iterambere ahanini ishingiye ku bukerarugendo no guteza imbere urubyiruko avuga ko uriya mwari agomba kugiramo uruhare.
Izubarirashe.rw twegereye meya Habyarimana tumubaza icyamuteye kwakira umwe mu bari guhatanira ikamba rya Nyampinga w’u Rwanda anagaragaza imigabo n’imigambi Akarere ka Musanze kamufitiye.
Ni iyihe mpamvu yabateye kwakira mu biro byanyu Mukunde Laurette?
Kwakira miss nk’umuyobozi w’akarere ni ibyishimo; ni gahunda zacu kandi birumvikana nk’umuntu wa Musanze ni umwana wacu, na none ni ishema ry’Akarere, ni umuntu dutumye guhatana n’abandi, byumvikane ko ni ngombwa ngo tumwakire tumuganirize twumve imyiteguro ye iteye ite, ihagaze ite, ese we yiteguye ate muri gahunda ze, ari kumva ko ashobora gutsinda, tugakomeza no kumwubakamo n’icyizere kuko gutsinda kwa Laurette ni ugutsinda kw’Akarere ka Musanze n’Abanyamusanze, icyo rero kirumvikana nta mpamvu tutamwakira kugira ngo dusangire ibitekerezo, turebe neza ese bizagenda bite?, bizakorwa bite?, harabura iki kugira ngo bigerweho?; ni icyo cyatumye tumwakira.
Ubusanzwe muteganya gukorana na Laurette mu buhe buryo mu gihe yaba atsinze?
Nka nyampinga w’akarere aramutse atowe hari byinshi ashobora kudufasha haba mu rubyiruko arwigisha umuco, arwigisha gahunda za Leta, haba mu bakuru na byo birashoboka, ariko cyane cyane kwigisha urubyiruko kwibumbira mu makoperative n’amashirahamwe ibyo birashoboka, kurwigisha arukundisha gukomeza amasomo no kurukundisha gukomeza gutera intambwe urubyiruko rugakomeza kwihesha agaciro kuruta uko rwakomeza gukora ibinyuranyije n’iterambere.
Nyampinga ubundi aba ambasaderi w’akarere, uw’intara, uw’igihugu; ashobora kuba yasohoka mu gihugu akajya hanze, iyo ageze hanze rero avuganira Abanyarwanda, avuganira ab’intara, avuganira Abanyamusanze biramutse bikunze, kandi bizakunda!
Mwari musanzwe mufite miss Sharifa, mu gihe Laurette na we yitwaye neza byaba bivuze kuri mwe?
Kugira Sharifa aha ngaha, kugira Laurette aha ngaha ni izindi mbaraga akarere kaba kabonye, twifuza ko biramutse bikunze agatambuka[Laurette] na none byaba byiyongereye ku mbaraga twifuza.
Mu mihigo mufite tuzi ko harimo guteza imbere ibikorwa by’ubukerarugendo, mubona aba ba nyampinga hari icyo babafasha?
Urakoze cyane! Akarere ka Musanze ni akarere k’ubukerugendo, ni akarere gateye imbere, ni akarere twifuza kandi birashoboka ko kaba aka kabiri kuri Kigali, kandi mu bikazamura harimo n’ubukerugendo, rero ubukerarugendo bushingiye ku muco, ni ikintu twumva kizaba gihawe agaciro kuko umuco wacu tugomba kuwusigasira kandi ahantu nyaburanga turahafite hashobora kugaragaza ibijyanye n’umuco,
ni byiza ko aramutse atambutse uretse no kuba yakwigisha iby’umuco gusa yadufasha mu kwakira abantu bifuza ubukerugendo; kuba ashobora gufasha urubyiruko gukomeza kwiyubaka bishingiye ku bukerarugendo, ashobora gushyiraho n’ubundi bushobozi ku nyigisho zatuma abana b’Abanyamusanze bashobora kubikunda, ndetse bakanabyigisha n’abandi, bakanabikundisha n’abandi bakanaboneraho na wa mwanya wo kumenya kwakira abaza batugana, baza bareba ni iki Musanze ifite ku bintu ndangamuco biri mu Karere ka Musanze, ndumva aramutse atambutse tumutezeho inyungu nyinshi nk’Abanyamusanze ndetse n’igihugu muri rusange mu gukomeza kubaka igihugu n’Abanyarwanda muri rusange.
Dusoza iki kiganiro hari ikindi mwumva mwakongeraho?
Nk’Abanyamusanze twatanze umukandida kugira ngo atambuke ahatane n’abandi, buri umwe wese ndamukangurira kuba yumva ko imbaraga Laurette arimo akoresha atari imbaraga zijya ku nyungu ze bwite ahubwo ni imbaraga zubaka igihugu; bisobanuye rero ko Umunyamusanze aho ari niyumve Laurette, yumve icyo agamije, yumve urugamba arwana ko ari urwacu twese nk’Abanyamusanze, buri wese yumve ko agomba kugira uruhare kugira ngo atambuke.
Biranoroshye nk’uko nanjye nahoze mbikora, biroroshye cyane kuko urajya muri mesaje(Message) ukandika miss 25 ukohereza ku 7333 ukaba utoye Laurette, byumvikane rero ko icyo ndi bukore nta kindi ni ukongera kwibutsa Abanyamusanze ko ishema ari iryabo, ko tugomba kwihesha agaciro igihe cyose tuzaba dufite umukobwa nka Laurette waduserukiye!
Murakoze
Twitter: @Umurengezis


text:
Impamvu zo kwamburwa uburengenzira bwo kuzungura
Umuntu wese uziko yemewe mu bazungura nkuko bemewe n’itegeko ashobora kwamburwa uburenganzira bwo kuzungura agakurwa mu bandi bitewe no gukora amwe mu makosa akurikira :
Impamvu zituma habaho kwamburwa nta mpaka uburenganzira bwo kuzungura
Yamburwa nta mpaka uburenganzira bwo kuzungura, umuzungura wese :
1° wakatiwe n’inkiko kubera ko yishe abishaka cyangwa yagambiriye kwica uzungurwa ;
2° wakatiwe n’inkiko kubera ko yabeshyeye cyangwa yatanzeho uzungurwa ubuhamya bw’ibinyoma bwashoboraga gutuma akatirwa n’inkiko igifungo nibura cy’amezi atandatu (6) ;
3° wataye nkana umwana we uzungurwa, wamugiriye igikorwa cy’urukozasoni, wamwangije imyanya ndangagitsina, wamusambanyije cyangwa wamushoye mu busambanyi.
Icyemezo cy’urukiko cyonyine kirahagije kugira ngo umuzungura wemewe n’itegeko wakoze kimwe mu byaha byavuzwe mu gika kibanziriza iki, avanwe mu bazungura.
Izindi mpamvu zishobora gutuma habaho kwamburwa uburenganzira bwo kuzungura
Ashobora kwamburwa uburenganzira bwo kuzungura, umuzungura wese wemewe n’itegeko cyangwa uwahawe indagano wese :
1° wacanye umubano wa kibyeyi n’uwapfuye igihe yari akiriho ;
2° wirengagije abigambiriye kandi yari ashoboye kwita k’uzungurwa mu gihe yari abikeneye ;
3° witwaje ubushobozi buke bw’uzungurwa, ari ubwo mu mutwe cyangwa ku mubiri, akiharira igice cyangwa ibizungurwa byose ;
4° warigishije nkana, wacagaguye cyangwa wangije irage rya nyuma ry’uwapfuye atabimwemereye, cyangwa wihaye uburenganzira agendeye ku irage ryavanweho cyangwa ryataye agaciro.
Ufite uburenganzira bwo kuzungura wese ashobora, mu gihe kitarenze umwaka umwe (1) uhereye ku munsi izungura ryatangiriyeho cyangwa ku munsi yamenyeyeho imwe muri izi mpamvu, gusaba urukiko rubifitiye ububasha kwambura uburenganzira bwo kuzungura ugomba kuzungura cyangwa ugomba guhabwa indagano, wateje imwe mu mpamvu zavuzwe mu gika cya mbere cy’iyi ngingo. Ikirego gitangwa mu buryo bw’ibirego byihutirwa.
Kwirengagiza impamvu zambura uburenganzira bwo kuzungura
Haseguriwe ibivugwa mu ngingo ya 56 n’iya 57 z’itegeko rigenga imicungir ey’umutungo w’abashakanye, impano n’izungura, iyo mbere yo gupfa, uzungurwa wari uzi impamvu yashoboraga gutera kwamburwa uburenganzira bwo kuzungura, nyamara ntabikore, uzungura ntiyamburwa uburenganzira bwo kuzungura.
Inkurikizi zo kwamburwa uburenganzira bwo kuzungura
Uwambuwe uburenganzira bwo kuzungura avanwa mu mubare w’abazungura b’uwapfuye. Umugabane yagombaga kubona wongerwa ku migabane y’abazungura basigaye.
Uwambuwe uburenganzira bwo kuzungura abuzwa gusa kuzungura umutungo w’uwo yahemukiye, ariko ashobora kuzungura undi mutungo w’umuryango. Icyakora, uwambuwe uburenganzira bwo kuzungura buvugwa mu ngingo ya 56 y’iri tegeko (Impamvu zituma habaho kwamburwa nta mpaka uburenganzira bwo kuzungura ) atakaza uburenganzira bwo kuzungura ku mutungo wose w’umuryango akomokamo, hatitawe ku buryo bw’imicungire y’umutungo.
Uzungura cyangwa uhabwa indagano wakuwe mu mubare w’abazungura kubera kwamburwa uburenganzira bwo kuzungura, ategetswe gusubiza umutungo yazunguye, yarazwe cyangwa agaciro kawo mu gihe akiriho.
Byakuwe mu itegeko Nº27/2016 ryo ku wa 08/07/2016, Itegeko rigenga imicungire y’umutungo w’abashyingiranywe, impano n’izungura, ryasohotse mu igazeti ya leta No 31 yo kuwa 01 Kanama, 2016


text:
KANDA HANO UREBE VIDEO
Umushumba wa Kiliziya Gatolika ku Isi, Papa Francis ahangayikishijwe n’abantu bahindura isengesho rya “Ndakuramutsa Mariya”mu zindi ndimi bikagaragara ko bashinja Imana ko igira uruhare mu byaha bakora mu gihe babiterwa na Satani.
Papa Francis yabwiye TV2000 Televiziyo y’aba Gatolika ibarizwa mu igihugu cy’Ubutariyani ko guhindura iri sengesho mu ndimi zitandukanye biritesha umwimerere ndetse bikagaragaza ko Imana ari yo ishuka abantu ngo bakore ibyaha.
Yagize ati: ”Si byiza habe na gato guhindura isengesho mu zindi ndimi, kuko bigaragaza ko Imana igira uruhari mu byaha dukora”
BBC dukesha iyi nkuru ivuga ko uyu Papa Francis avuga ibi abihereye ku busobanuro bw’amagambo avugwa muri iri sengesho ari mu rurimi rw’icyongereza “Lead us not into temptation” “Ntutuyobore mu moshya” akavuga ko uko byanditse mu cyongereza ko Imana ishobora gushuka umuntu agakora icyaha.
Papa Francis yifuza ko byaba byiza aya amagambo ahinduwe ku buryo bitumvikana nko gushinja Isumbabyose amakosa kuko atari yo ituma umuntu acumura.
Papa Francis yongeyeho ati: ”Ni njye (umuntu) ukora icyaha si Imana impatira gucumura, Imana ntiyabikora ahubwo idufasha kuva mu byaha igitaraganya, Satani ni we utugusha mu bishuko”
Umushumba wa Kiliziya Gatolika ku Isi Papa Francis w’Imyaka 80 ashimishwa cyane n’uko Abafaransa bahinduye uyu murongo kuko bo bavuze bati “Do not let us to fall into temptation” “Ntureke tujya mu moshya” kuko bigaragaza ko usenga aba yifuza ko Imana imurinda kuba yagwa mu moshya.
Ibi bizasaba imbaraga nyinshi kugirango bibe byahinduka kuko abantu amamiliyoni batuye iyi si bamaze gufata iri sengesho mu mutwe bityo guhinduramo zimwe mu nteruro zirigize ntibizoroha.
Richard [email protected]


text:
ISOMO RYA MBERE
Igitabo cy’Ibyakozwe n’Intumwa (lntu 1,15-17. 20a. 20c-26)
15Muri iyo minsi Petero arahaguruka, ahagarara hagati y’abavandimwe bari bateraniye aho, bageze nko ku ijana na makumyabiri. Nuko arababwira ati 16«Bavandimwe, ibyo Roho Mutagatifu yavugishije Dawudi mu Byanditswe ku byerekeye Yuda wayoboye abafashe Yezu, byagombaga kubaho koko! 17Uwo yari umwe muri twe kandi yari yaratorewe uyu murimo wacu. 20aKoko rero ni ko byanditswe no mu gitabo cya Zaburi 20c ngo ‘Umurimo we uzahabwe undi’. 21None rero hari abagabo twagendanye igihe cyose Nyagasani Yezu yari kumwe na twe, 22uhereye kuri batisimu ya Yohani ukageza ku munsi atuvanywemo. Ni ngombwa rero ko umwe muri bo yafatanya natwe kuba umuhamya w’izuka rya Yezu.»
23Nuko bazana babiri muri bo; umwe akaba Yozefu witwaga Barisaba, wari waranahimbwe ”Ntungane”, undi akaba Matiyasi. 24Hanyurna basenga bagira bati «Nyagasani, wowe uzi imitima ya bose, garagaza muri aba bombi uwo wihitiyemo, 25kugira ngo ahabwe umwanya mu murimo wa gitumwa Yuda yaretse, akajya ahamukwiye.» 26Nuko bakora ubufindo maze bwerekana Matiyasi, guhera ubwo abarwa hamwe n’lntumwa cumi n’inwe.
ZABURI (Zab 103 (102), 1-2, 11-12, 19.22)
Inyik/ Uragasingizwa Nyagasani,
wowe uganje iburyo bw’Imana Data.
Mutima wanjye, singiza Uhoraho,
n’icyo ndi cyo cyose gisingize izina rye ritagatifu!
Mutima wanjye, singiza Uhoraho,
kandi ntiwibagirwe na kimwe mu byo yaguhaye.
Uko ijuru ryisumbuye kure hejuru y’isi,
Ni ko impuhwe ze zisagiranira abamutinya.
Uko uburasirazuba butandukanye n’uburengerazuba,
ni ko adutandukanya n’ibicumuro byacu.
Uhoraho yashinze mu ijuru ijabiro rye,
maze ingoma ye ikagenga byose.
Nimusingize Uhoraho biremwa bye mwese,
aho muri hose mu ngoma ye.
ISOMO RYA KABIRI
Ibaruwa ya mbere ya Mutagatifu Yohani Intumwa (1 Yh 4,11-16)
11Nkoramutima zanjye, ubwo Imana yadukunze bigeze aho, natwe tugomba gukundana. 12Nta muntu wigeze abona Imana, ariko niba dukundana, Imana idutuyemo kandi urukundo rwayo ruba ruganje muri twe. 13Aho tumenyera ko turi mu Mana, na Yo ikatubamo, ni uko yaduhaye kuri Roho wayo. 14Natwe twarabyitegereje, none turahamya ko Imana Data yohereje Umwana wayo kuba Umukiza w’isi. 15Umuntu wese uhamya ko Yezu ari Umwana w’lmana, Imana imuturamo, na we akayituramo. 16Twebwe twamenye urukundo Imana yatugaragarije, kandi turarwemera. Imana ni urukundo: umuntu uhorana urukundo aguma mu Mana, na Yo ikamugumamo.
IBANGONDIRIMBO RIBANZIRIZA IVANJILI (Yh 14, 18)
Alleluya Alleluya.
Nyagasani Yezu ntabasize muri imfubyi:
azagaruka abasange,
maze imitima yanyu yigiremo ibyishimo.
Alleluya.
IVANJILI
+ Yohani (Yh 17, 11b-19)
Muri icyo gihe, Yezu agiye kuva kuri iyi si ngo asange Se, yubuye amaso areba hejuru maze asenga agira ati 11b«Dawe Nyir’ubutagatifu abo wampaye bakomereshe izina ryawe, kugira ngo babe umwe nkatwe. 12Igihe nari kumwe na bo, abo wampaye narabaragiye mu izina ryawe; narabakomeje ntihagira n’umwe muri bo nzimiza, kereka umwana nyagucibwa kugira ngo lbyanditswe byuzuzwe. 13Ubu rero nje ngusanga, kandi ibi mbivuze nkiri mu isi, kugira ngo bankeshe kwigiramo ibyishimo bisendereye. 14Nabagejejeho ijambo ryawe maze isi irabanga, kuko atari ab’isi nk’uko nanjye ntari uw’isi, 15Singusabye kubakura ku isi, ahubwo ndagira ngo ubarinde ikibi. 16Si ab’isi nk’uko nanjye ntari uw’isi. 17Batagatifurize mu kuri: ijambo ryawe ni ukuri. 18Nk’uko wantumye munsi nanjye ni ko nabatumye ku isi, 19kandi ndakwiyeguriye ubwanjye ari bo ngirira kugira ngo na bo babe abakwiyeguriye mu kuri.»


text:
Akarere ka Rubavu ni kamwe mu turere tw’imyidagaduro kubera imiterere yako irimo ikiyaga cya Kivu gituma kaba akarere k’ubukerarugendo ndetse hakaba urujya n’uruza rw’abantu benshi kuko aka karere gaturiye umupaka.
Ibi hari ababishingiraho bavuga ko ari bimwe mu bituma abana b’abakobwa bo muri aka karere bahahurira n’ibishuko bikabaviramo guterwa inda.
Musaningare Emerance, umwe mu bashinzwe ubuzima mu Karere ka Rubavu, avuga ko bibabaje kuba umujyi wa Rubavu ukomeje gufatwa nk’indiri y’ubusambanyi.
Yagize ati “Ababyeyi dusigaye dukabije kurangara, ugera mu rugo rurimo abana ugasanga bibereye kuri za Whatsap, ababyeyi na bo bibereye mu ma filime yateye ngo ni ama seri (serie), urumva nta mwanya umubyeyi akibona wo kuganiriza abana, ibyo bya za filime babibamo nijoro bugacya bajya mu kazi abana na bo bajya ku ishuri”
Akomeza agira ati “Ikindi ni uko hano mu karere kacu haba ibishuko byinshi, usanga hagendwa n’abantu benshi, njye mperutse kuza mu modoka numva abana b’abasore bigamba ngo baje i Rubavu gushaka abana b’abakobwa bakoresheje imvugo ngo ni ukurya abana, ni ikintu kibabaje, hano iwacu abantu basa n’abahagize pepiniere y’ubusambanyi, abantu benshi bifuza gusohoka wumva bavuga Rubavu, na byo biri mu byangiza abana bacu”
Kuva muri Mutarama-Ugushyingo 2017, abakobwa bafi hagati y’imyaka 16 na 19 abangavu 631 mu Karere ka Rubavu batewe inda, ababyeyi bagashinjwa ko batigisha abana babo ubuzima bw’imyororokere.
Ubwo umuryango Ihorere Munyarwanda (IMRO) waganiraga n’ibyiciro bitandukanye birimo abakora umwuga w’uburaya, abayobozi mu nzego z’ibanze ndetse n’abashinzwe ubuzima ni bwo iki kibazo cyagaragajwe.
Uwineza Francine umuyobozi w’ishami ry’ubuzima mu Karere ka Rubavu avuga ko iyi mibare iri hejuru, agasaba ababyeyi kuba hafi y’abana babo bakabigisha ibijyanye n’ubuzima bw’imyororokere kuko usanga hari bamwe mu bana b’abakobwa baterwa inda kubera ubumenyi buke.
Yagize ati “Usanga hari ababyeyi bataye inshingano zabo zo kuganiriza abana, ugasanga umwana w’umukobwa ageze ubwo ajya mu mihango atazi ibyo ari byo, ababyeyi bite ku bana babo, babahe umwanya, babaganirize ibijyanye n’uko umubiri wabo ukora”
Hari ababyeyi bagifite umuco wo gutinya kuganiriza abana ku buzima bw’imyororokere
Bamwe mu babyeyi bagaragaza imbogamizi zo kuganiriza abana ku bijyanye n’ubuzima bw’imyororokere, ngo ni umuco ugomba gucika ariko biracyagoranye.
Umwe muri aba babyeyi yagize ati “Biracyagoye kuba nafata umwana wanjye w’imyaka 18 ngo muganirize ku by’imibonano mpuzabitsina, nanjye ubwanjye numva binteye isoni, hari umubyeyi mugenzi wanjye duherutse kuganira tujya inama ko mwoherereza abana banjye akabibaganiriza nanjye akanyoherereza abe nkabibaganiriza, urumva ko abenshi mu babyeyi dutinya kuba twabibwira abana bacu.”
Naho Gasigwa Benjamin yagize ati “Abana bahura n’ibishuko byinshi ariko ababyeyi natwe tubigiramo uruhare, ugasanga umwana atashye sa sita z’ijoro umubyeyi ntamubaza aho avuye, umwana w’umukobwa akagera ubwo ajya mu mihango yabaza umubyeyi we ibyamubayeho umubyeyi akagira isoni zo ku musobanurira, urumva nyine umwana azajya gushaka amakuru ahandi bamubwire ibyo bashaka bizamugiraho ingaruka, natwara iyo nda umubyeyi atangire guhangayika kandi nta cyo yafashije umwana.”
Uwineza Francine ushinzwe ubuzima mu Karere ka Rubavu avuga ko ababyeyi bagomba kuva kuri iyi myumvire yo kumva ko kuganiriza abana ibijyanye n’uko ibitsina byabo bikora ari uguta umuco.
Ati “Habaho umuco utuma ababyeyi batabasha kuvuga ibintu mu mazina ya byo, akumva ko naganiriza umwana ku bijyanye n’imibonano mpuzabitsina azaba atandukiriye ku bijyanye n’umuco, ibyo ngibyo ababyeyi tugomba kubirenga tukaganiriza abana ku bijyanye n’ubuzima bw’imyororokere, tukagerageza kubagira inshuti, ni byo bizabafasha, na ho nidutegereza ko abana bazabikura mu bitangazamakuru hari n’igihe bazahakura andi makuru atari yo “
Ikindi kibazo gihangayikishije ngo ni abana b’abakobwa b’abangavu basigaye baboneza urubyaro kandi batarashinga ingo.


text:
Kuri uyu wa 30 Nzeri 2012 Abanyeshuri barangije n’abiga mu ishuri Tumenye Bibiliya bizihije Mutagatifu Yeronimo. Abasore,inkumi,amajigija n’ibikwerere bose hamwe ibyishimo byari byinshi.
Iri shuli ryatangijwe ku cyifuzo cy’umwepiskopi wa diyosezi yacu ya Byumba mu w’2008 mu mwaka wari wahariwe kogeza ijambo ry’Imana. Ubu rikaba rimaze kuba ubukombe ku buryo imbuto zaryo zigaragara hose muri iyi paruwasi. Ryabyaye abarimu, abakategiste,… n’abakirisitu basobanukiwe n’ibyanditswe bitagatifu.
Umunsi waranzwe n’ibyishimo n’ubusabane no gucinya akadiho.Bamwe mu bafashe amagambo bagaragaje ko iri shuri ryabafashije muri byinshi cyane cyane mu gusobanukirwa n’Ijambo ry’Imana ‘amateka ya kiliziya n’ibindi… Nka mutagatifu Yoranimu bakomeje bemeza ko « kutamenya ibyanditswe bitagatifu ari ukutamenya Yezu kirisitu »
Afashe ijambo Padiri Donat Nsabimana yifurije abari aho bose umunsi mwiza kandi anabasaba gukomeza kwerera abandi imbuto nziza abakiristu n’abatari bo ku buryo bose bakurizaho gukunda no kuyoboka inyigisho za Tumenye Bibiliya.
Fratri Fulgence DUNIYA


text:
.Ifoto y’umubyeyi wa King James
.King James ati"Ndagukunda Mama"
."Akabura ntikaboneke ni nyina w’umuntu".
Umuhanzi Ruhumuriza James wamenyekanye nka King James ni umwe bakora muzika nyarwanda mu njyana ya RnB, King James umwe mu bahanzi bamenyekanye mu Rwanda bitewe n’imbaduko yazanye mu muziki Nyarwanda byaje no guhesha uyu musore kwegukana igihembo cy’irushanwa rya PGGSS ryari ribaye ku nshuro ya kabiri.
Uyu musore uri kwitegura gukora ubukwe vuba twabibutsa ko yamenyekanye mu ndirimbo nka Naramukundaga, Parapara, Narashize, umuriro watse n’izindi.
Iyi ni ifoto ya Mama wa King James nk’uko uyu musore abinyujije kuri Instagram ye yayisangije abakunzi be. Icyo gihe yayiherekesheje amagambo agaragaza agaciro ka mama we.
Uyu ni umubyeyi wa King James
Yagize ati” ‘akabura ntikaboneke ni nyina w’umuntu’ Ndagukunda Mama”
Mugira ubujajwa mwabantu mwe.Papa wa King J amaze imyaka nkine cg itanu apfuye yaguye nubufransa azize umwijima,ndamuzi 100% ibyo mumuvuga nishyari mufitiye umuhungu we ntabyigeze biba.Murakoze
Imana ibagirire neza mwembi ikomeze ibabesheho kandi umukunde cyane:
Mbifurije isabato y’umunezero
ark narumiwe kbx.... bamwe bati ngo nacyo bibamariye.... ubundix wayisomeraga iki??? James muba mwamwihayee ngo niyavuze se??? Mere wumuntu niwe wambere mujye mureka itukuu
Nyampame rwose ntukabe bangamwabo. yagwa mu buhungiro,yagwa tingitingi cyangwa ahandi aho ariho hose, ko wumva atakiriho uyu musore uramutonekera iki? Umuntu arivukira akabaho ukwe naho ibya se utuzaniye sibyo yavuzeho. Ko wumva yapfuye se nyine avuge iki kandi? Niyivugire mama akabura ntikaboneke niwe. kandi burya uwo wita so ashobora no kuba atari nawe keretse maman niwe umuntu atibeshyaho. yes King James big up. Komeza wiyubakire amagorofa urekane n’abacontre-succes
King james muragirango avuze se kandi yaritabye imana aguhe mubuhungiro? Iyo aba mbere 94 nziko yari kuvuga se ariko amateka ntago a amuvuga
Sha aba ba stars nta numwe uvuga neza se wamubyaye
abantu muri abanxi bibyiza ko, uyu musore arazwi icyakoze cyose itangazamakuru rihita rigitangaza nkuko tubibona mu bindi bihugu, James ahubwo ni byiza gukunda mama wawe, kuko tuzi icyo mama wumuntu avuze kuri buri wese, niyo mpamvu baciye umugani ngo akabura ntikaboneke ni nyina wumuntu, james komereza ho wowo ukimureba ni byiza, ntaho twe tutabashije kugumana nabo twihangane.
Nibyiza gukunda umubyeyio wawe rwose ariko burya ntawuvuka kumugore gusa habaho n’umubyeyio w’umugabo King James azagure icyo avuga no kuri se umubyara !
Icyicyinyamakuru ni feaux kbsa
Naringize ngo yanamuhaye inzu cg imodoka!!
None se ibi bidufashije iki ?
nibyiza kuba akunda mam we iyo stsmwibatuka nituba yumubona mumudikiwe dukunda
Nkubwo iyo nkuru yunguye iki abasomyi?


text:
Isi igeze ku ndunduro yayo aho ibizira byinjiye ahera ha hera ; Itorero rya Kristo murusheho kuba maso ; ibyo turi kubona n’ibimenyetso byanyuma byo gukora ku mugaragaro kwa Anti Kristo no kugaruka kwa Yesu Kristo ; Abasoma neza Bibiliya ; ibi byose byarahanuwe kandi bigomba gusohora.
Ubutinganyi Imana yagiye iburwanya yivuye inyuma ; nawe soma iki cyanditse wiyumvire ; kandi aha byari kubafata gusa baryamanye ; noneho ibaze bibaye kubana bihoraho ?
Ubutinganyi n’ikizira mu maso y’Imana ; Bibiliya ntiyemera kubana kwabahuje ibitsina. ” Umugabo naryamana n’undi mugabo bazaba bakoze ikizira, bombi bazicwe, ni bo bazaba barwihamagariye.”
Abalewi 20:13
Bibiliya ntiyigeze ishyigikira na rimwe cyangwa ngo yihanganire abaryamana bahuje ibitsina ; bitandukanye naho isi ya none yabahaye kwishyira bakizana ; igashyiraho n’amategeko abarengera akanabashyigikira.
Mu muco wacu tugira indangagaciro na za kirazi ; murizo kirazira ko abantu babiri bahuje ibitsina babana cyangwa bakaba bakora imibonano mpuza bitsina hagati yabo ; uretse ko ari iby’ubu by’amahano yaguye ubundi n’ikizira mu muco wacu ; nk’abanyarwanda twaratewe ntitwabimenya.
Ubutinganyi buherekejwe nizi mbaraga zikomeye zo guhakana Imana ziri mu ibanga ; amasoma bo bari kubona aho isi turimwo iri kwerekera.
Erega burya agahugu umuco akandi uwundi ; dufite umuco mwiza wubakiye kundangagaciro za kimuntu ; yego ibyiza byahahandi tuzabyigana ; ariko amahano nayo tuyakumirire kure ; abandi nabo bazatwigireho icyo ; kandi erega burya kwirinda biruta kwivuza.
Burya buri kintu kigira umumaro wacyo nicyo cyagenewe gukora ; Imana ijya kurema yaremye umugore n’umugabo kugirango bombi babyare bororoke ; ese intego yo kubana kw’abatinganyi yaba ari iyihe ? ariko mugirango anti Christo mwumva bavuga uzaduka ; uri gukora murwuhisho n’iki ? N’ibintu byose bizaza bishyiraho undi murongo urwanya uwo Imana yashyizeho.
Yego bamwe bavugako ariko babishaka ari nako bo banabyifuza ; ariko ibyo abantu bifuza bakanabirarikira siko wabishyigikira ngo unabyemere ; ese ufite umwana mutoya w’uruhinja akaririra urwembe uzi ingaruka mbi rwamutera warumuha ? Murahantu muri ahantu hari kubera intambara ; umwana wawe ukabona igisasu giteze ; akarira ashegera kujya kugikinisha uziko cya muturikana wamureka kikamwica ngo nuko agishaka ; dukwiye kuba maso tukamenya ibyo dukwiye gufungururi no kwimira ; kuko ibyo umubiri wifuza siko byose twabiwuha.
Abantu bagifite amaso areba n’abagifite umutima nama muzima nibadahaguruka ngo bacyahe banakumire amahano ari kwaduka, tuzisanga isi yatujyanye aho ishaka kandi Imana yaturemye ngo tuyitware tuyitegeke.
” Imana ibaha umugisha, Imana irababwira iti “Mwororoke mugwire, mwuzure isi, mwimenyereze ibiyirimo, mutware amafi yo mu nyanja, n’inyoni n’ibisiga byo mu kirere, n’ibintu byose bifite ubugingo byigenza ku isi.”
Intangiriro 1:28
Ubu abamamaza ubutinganyi banyanyagijwe ku isi ; bahabwa n’amafaranga menshi yo gucengeza ayo matwara nubwo buyobe ; ariko wakwibaza ngo abasobanukiwe ububi bw’ubutinganyi n’imbaraga ziburi inyuma bo bari gukora iki ngo barengere igihugu n’isi.
Yandukuwe na Gisele Nishimwe
style="display:inline-block;width:350px;height:300px"
data-ad-client="ca-pub-2460108950092726"
data-ad-slot="6397865272"> -->


text:
ISOMO RYA MBERE
Ibaruwa Mutagatifu Pawulo Intumwa yandikiye Abanyaroma (Rom 15, 14-21)
14Bavandimwe banjye, nzi neza ko namwe ubwanyu mwuje ingeso nziza, ko mwuzuye ubumenyi bwose, ko mushobora ubwanyu kujijurana. 15Nyamara hamwe na hamwe muri iyi baruwa, hari aho nagiye mbandikira ku buryo bwubahutse nsa n’ubibutsa, kuko nahawe ingabire y’Imana 16yo kuba umugaragu wa Kristu mu mahanga, nkegurirwa umurimo w’Inkuru Nziza kugira ngo amahanga atagatifuzwe na Roho Mutagatifu, maze yakirweho ituro rinyuze Imana. 17Ni cyo gituma nshobora kwirata muri Kristu Yezu ibyo nkorera Imana. 18Kuko ntagira icyo niratana usibye icyo Kristu ubwe yankoresheje, ari mu magambo, ari mu bikorwa, 19mu bubasha bw’ibimenyetso n’ibitangaza, no mu bubasha bwa Roho kugira ngo amahanga yumvire Imana. Bityo uhereye i Yeruzalemu ukazenguruka ukagera muri Iliriya, nahakwije Inkuru Nziza ya Kristu. 20Nirinze ariko kuyamamaza ahandi handi usibye aho izina rya Kristu ritazwi, kugira ngo ntavaho nubaka mu kibanza cy’undi, 21nk’uko byanditswe ngo «Abatamumenyeshejwe bazamubona, n’abatamvumvise bazamumenya.»
ZABURI (Zab 98 (97), 1, 2-3ab, 3c-4)
Inyik/ Uhoraho yagaragaje ugutsinda kwe mu maso y’amahanga.
Nimuririmbire Uhoraho indirimbo nshya,
kuko yakoze ibintu by’agatangaza ;
indyo ye, ukuboko kwe k’ubutagatifu,
byatumye atsinda.
Uhoraho yagaragaje ugutsinda kwe,
atangaza ubutabera bwe mu maso y’amahanga.
Yibutse ubuntu bwe n’ubudahemuka bwe,
agirira inzu ya Israheli.
Imipaka yose y’isi,
yabonye ugutsinda kw’Imana yacu.
Nimusingize Uhoraho ku isi hose,
nimuvuze impundu kandi muririmbe.
IBANGONDIRIMBO RIBANZIRIZA IVANJILI (1Yh 2, 5)
Alleluya Alleluya.
Ukurikiza ijambo rya Kristu,
muri we urukundo ruba rwuzuye koko.
Alleluya.
IVANJILI
+ Luka (Lk 16, 1-8)
Muri icyo gihe, 1Yezu akomeza kubwira abigishwa be ati «Habayeho umuntu w’umukungu wari ufite umunyabintu yashinze ibintu bye, maze bamumuregaho ko abipfusha ubusa. 2Aramuhamagaza aramubwira ati “Ibyo numva bakuvugaho ni ibiki? Murikira ibyanjye kuko kuva ubu utazongera kumbera mu bintu.” 3Nuko uwo munyabintu aribaza ati “Nzabigenza nte ko databuja ankuye mu bintu bye ? Guhinga? Sinabishobora. Gusabiriza? Binteye isoni. 4Mbonye uko nzabigenza, kugira ngo nimara kuva mu bintu bye nzabone abanyakira iwabo.” 5Nuko ahamagaza abarimo imyenda ya shebuja bose, umwe umwe, maze ahera ku wa mbere aramubaza ati “Databuja umufitiye umwenda ungana iki ?” 6Undi aramusubiza ati “Ibibindi ijana by’amavuta y’imizeti.” Umunyabintu aramubwira ati “Akira urupapuro rwawe, wicare wandikeho vuba ko ari mirongo itanu.” 7Hanyuma abaza undi ati “Wowe se urimo mwenda ki ?” Aramusubiza ati “Imifuka ijana y’ingano.” Aramubwira ati “Akira urupapuro rwawe, wandikeho ko ari mirongo inani.” 8Nuko shebuja atangarira uwo mugaragu w’umuhemu, kuko yamenye kwiteganyiriza. Koko abana b’iyi si mu mibanire yabo, barusha ubwenge abana b’urumuri.»


text:
ISOMO RYA MBERE
Umuhanuzi Izayi (Iz 50, 4-9a)
4Nyagasani Uhoraho yampaye ururimi, ambwira icyo mvuga kugira ngo menye kuramira uwarushye. Buri gitondo arankangura, akanyigisha gutega amatwi nk’abigishwa. 5Nyagasani Uhoraho yanzibuye amatwi, nanjye sinabyangira ndetse sinatezuka. 6Nategeye umugongo abankubitaga, imisaya yanjye nyitegeza abamfuraga ubwanwa; uruhanga rwanjye sinaruhisha abantukaga, bancira mu maso. 7Cyakora Nyagasani Uhoraho arantabara, agatuma ibitutsi bitanca intege. Uruhanga rwanjye ndarukomeza nk’ibuye, kandi nzi ko ntazakorwa n’ikimwaro. 8None se ko undenganura ari hafi, ni nde watinyuka kumburanya? Naze tujyane imbere y’umucamanza! Ni nde uzanshinja mu rubanza? Ngaho niyigaragaze maze anyegere ! 9aNi byo rwose, Nyagasani Uhoraho arantabara; ni nde rero wanshinja icyaha?
ZABURI (Zab 69 (68), 8-10, 21-22, 31.33-34)
Inyik/ Mana yanjye, wowe Nyir’ubuntu budashira,
undengere kuko ari wowe nkesha agakiza.
Niyumanganya ibitutsi ku mpamvu yawe,
nkemera gukozwa isoni n’ikimwaro;
nahindutse umunyamahanga mu bavandimwe,
mba n’intamenyekana muri bene mama.
Ni koko, ishyaka mfitiye Ingoro yawe riramparanya,
n’ibyo bagutuka ni jye bishengura.
Ibitutsi byambihije umutima bimviramo no kurwara,
ntegereza uwangoboka ndaheba,
nshaka uwampoza, sinamubona!
Ibiryo byanjye babiroshyemo uburozi,
inyota inyishe banyuhira indurwe.
Ubwo nzaririmba izina ryawe,
kandi ndyamamaze mu bisingizo.
Abiyoroshya nibabibona, bazishima bati
«Mwebwe abashakashaka Imana, murakagwira!»
Kuko Uhoraho yumva abatishoboye,
ntatererane abe bari ku ngoyi.
IBANGONDIRIMBO RIBANZIRIZA IVANJILI
Uragasingizwa Nyagasani,
wowe Mwami uganje mu ikuzo iteka ryose!
Habwa ikuzo Kristu, Umwami wacu,
wowe wumviye Imana So wemera kubambwa ku musaraba,
boshye umwana w’intama bajyanye mu ibagiro.
Uragasingizwa Nyagasani,
wowe Mwami uganje mu ikuzo iteka ryose!
IVANJILI
+ Matayo (Mt 26,14-25)
Muri icyo gihe, 14umwe muri ba Cumi na babiri witwaga Yuda Isikariyoti, asanga abatware b’abaherezabitambo, 15arababwira ati «Murampa iki, nanjye nkamubagabiza?» Bamubarira ibiceri nurongo itatu bya feza. 16Kuva icyo gihe atangira gushaka uburyo buboneye bwo kumutanga.
17Umunsi wa mbere wo kurya Imigati idasembuye, abigishwa baza kubaza Yezu bati «Aho ushaka ko tugutegurira ibyo kurya Pasika ni he?» 18Ati «Nimujye mu murwa kwa kanaka mumubwire muti ‘Umwigisha agutumyeho ngo: Igihe cyanjye kiregereje, ndashaka kurira Pasika iwawe ndi kumwe n’abigishwa banjye.’» 19Abigishwa babigenza uko Yezu yabategetse, maze bategura ibya Pasika. 20Bugorobye, Yezu ajya ku meza hamwe na ba Cumi na babiri. 21Nuko rero igihe bafungura, aravuga ati «Ndababwira ukuri: umwe muri mwe agiye kungambanira.» 22Birabababaza cyane, batangira kumubaza umwe umwe bati «Mbese yaba ari jye, Nyagasani?» 23Arabasubiza ati «Uwo duhurije intoki ku mbehe, ni we ugiye kungambanira! 24Koko Umwana w’umuntu aragiye nk’uko Ibyanditswe bimuvuga! Ariko rero hagowe uwo muntu wemeye kugambanira Umwana w’umuntu; icyari kuba cyiza ni uko uwo muntu aba ataravutse!» 25Yuda umugambanyi na we aramubaza ati «Aho ntiyaba jye, Mwigisha?» Yezu ati «Urabyivugiye!»


text:
Mu gitaramo cy’Umuhanzikazi Dusabe Juliet cyiswe ‘Uri uwagaciro’ Apotre John Poda Bihashya, umushumba w’Itorero Christian Worship Center Church yasabye abahanzi nyarwanda baririmba indirimbo zahimbiwe guhimbaza Imana kutava mu gakiza ngo bajye gushakira amafaranga muri Primus Guma Guma Super Star.
Ibi Apotre Poda yabitangaje kuri iki cyumweru tariki 07 Mutarama, mu giterane cyo gushyigikira Umuhanzikazi Dusabe Juliet cyabereye i Kanombe muri Christian Worship Center Church .
Ni igitaramo cyari cyitabiriwe n’abahanzi batandukanye bamaze kubaka izina mu ruhando rw’abahanzi b’indirimbozahimbiwe guhimbaza Imana nka Uwimana Aimé, JADO Sinza, Bigizi Gentil n’abandi, kikaba cyari kigamije gutera inkunga uyu muhanzikazi ukizamuka.
Abahanzi baririmba indirimbo zahimbiwe Imana hari ubwo babivamo bakajya guhanga indirimbo zisanzwe akenshi bakurikiranye amafaranga.
Bimwe mu bituma abahanzi nyarwanda baririmba indirimo zitari izo guhimbaza Imana babona amafaranga harimo no kwitabira amarushanwa ya Primus Guma Guma Super Star ategurwa na Bralirwa ari na yo mpamvu Apotre Poda yasabye abahanzi baririmba izo guhimbaza Imana kutazashigukira amafaranga yo muri ayo marushanwa ngo bave mu gakiza.
Yagize ati:”Mwiva mu gakiza ngo mujye gushakira amafaranga muri Primus Guma Guma kuko na hano mu nzu y’Imana Yesu yabashyigikira.”
Apotre Poda yavuze ibi abwira abahanzi batandukanye baririmba indirimbo zahimbiwe Imana abizeza ko Imana izabana na bo ikabaha iterambere batagombye kuva mu gakiza.
Uyu mukozi w’Imana mu ijambo ry’Imana yasomeye abari bitabiriye iki gitaramo yasobanuye ko impano y’Imana y’ubuhanzi bw’indirimbo ishyigikirwa n’Imana n’abantu, anasaba abakirisitu gushyigikira abahanzi nyarwanda bahimbaza Imana.
Yagize ati:”Impano iza kuri twe iturutse ku Mana ikaza ifite intego yo kugaragaza icyubahiro cyayo, izi mpano abahanzi bazihabwa ku bwacu kugira ngo abazumvise bakizwe.Uyu munsi twaje gushyigikira impano ya Juliet kubera ko Imana ari yo yabanje kuyishyigikira.”
Iki gitaramo cyaranzwe n’ubwitabire butubutse abantu batandukanye bakaba bateye inkunga uno muhanzi bagura indirimbo ze no mu bundi buryo butandukanye.


text:
”Tubabarirane nkuko kristo yatubabariye”. MAHAME CONSTANT igice cya 1
“Nuko nk’uko bikwiriye intore z’Imana zera kandi zikundwa, mwambare umutima w’imbabazi n’ineza, no kwicisha bugufi n’ubugwaneza no kwihangana, mwihanganirana kandi mubabarirana ibyaha, uko umuntu agize icyo apfa n’undi. Nk’uko umwami wacu yabababariye, abe ariko namwe mubabarirana”. (Abakolosayi 3,12-13)
Mbere na mbere iyo uvuze kubabarirana hari ibibazo 2 bihitwa byibazwa na buri wese:
1. Tubabarira habaye iki?
Habaho gutanga cyangwa no gusaba imbabazi igihe cyose hakemurwa kutumvikana hagati y’abantu babiri cyangwa benshi byaturutse ku ntonganya, amahane, kugirirana nabi n’intambara z’uburyo butari bumwe hagati y’abo bagiranye ibibazo. Ikindi nuko uko kutumvikana kuba hose haba mu bakundana, mu miryango, mu bakozi n’abakoresha babo babo, mu nshuti, mu baturanyi hagati y’amoko cyangwa n’ibihugu. Aba bose rero bakeneye kubabarirana kugirango amahoro agaruke kandi bongere kubana hamwe nta kwishishanya.
2. Kubera iki imbabazi zigora kuzisaba cyangwa kuzitanga?
Iyo twifashishije ijambo ry’Imana riboneka mu Abagalatiya 5, 20; dusangamo ko mu mbuto za kamere harimo intonganya, amahane, ubusambanyi n’ibindi bibi bisa nk’ibyo bitwereka ko muri kamere muntu ntakiza kirimo cyavamo muyandi magambo igisa no kwihangana cyangwa kubabarira ntakiturimo keretse gusa iyo twinjije Yesu Kristu muri twe tukagibwamo na kamere Mana ariyo yonyine idushoboza kubabarira nk’uko twabyigishijwe na Yesu ku musaraba ababarira abamwicaga nta n’imbabazi bamusabye. Nanone ntiwavuga kubabarirana ngo wibagirwe aba bantu 2 bakurikira kuko aribo barebwa cyane nabyo:
i. Uwakoreye nabi mugenzi we cg Uwahemutse: Uyu wakoze icyaha mubimuranga nuko muriwe igihe cyose atarasaba imbabazi arangwa no kubura amahoro muri we bikarushaho cyane iyo ahuye nuwo yagiriye nabi, ariheba cyane, akabana n’ubwoba atazi aho buva, gusinzira aba ari amahirwe kuri we no kwicira imanza bitarangira mu mutima we bidashira. Uretse n’ibyo nuko igihe cyose atarasaba imbabazi umuryango w’ijuru ufunze kuri we nkuko tubisanga hariya mu Abagalatiya 5, 21 aho Pawulo yahamije ko abakora ibya kamere y’umubiri batazaragwa ubwami bw’Imana. Uyu muntu ntayindi nzira afite yo kubaho mu munezero keretse gusaba imbabazi uwo yahemukiye gusa, ureke bya bindi abantu bahemukira abandi bakajya mu nsengero bakihana bibwirako birangiye ntibigere begera uwo bahemukiye ngo bamusabe imbabazi nukuri abateye batya urubanza ruracyabariho.
ii. Uwakorewe nabi cyangwa Uwahemukiwe: Uwahemukiwe igihe cyose muri we atarababrira arangwa no kuba yagirira nabi abandi ibisa n’ibyo yagiriwe, guhorana uburakari bitewe no gutekereza cyane kubyamubayeho, ahora mu gihe cyahise gusa ugasanga ntatekereza imbere hazaza kandi ashobora no kwihorera yibeshyako byamuha ibyishimo ariko mukuri ntabyo kuko aba yiyongerera imvune zo mu mutima ndetse abahanga bo bemezako igihe cyose uwahemukiwe atarababarira bishobora kumuviramo uburwayi bumwe na bumwe nk’umutwe udakira, kuribwa igifu bidashira n’izindi.
Umeze atya rero afite ibyago by’uko nawe atababarirwa n’Imana mugihe abikeneye nk’uko tubisanga muri Matayo6,14-15, aho yagize ati: “nimubabarira abantu ibyaha byabo namwe so wo mw’ijuru azababarira namwe, ariko nimutababarira ibyaha byabo namwe so ntazabibabarira.”
Ariko reka ngire nti wowe utarababrira umuti ukuvura imvune umaranye igihe mu mutima wawe ni ukubabarira nkuko kristu yababariye abamugiriraga nabi ku musaraba ndeste n’abandi bose bazihana ibyaha bakamwizera. Murakoze kandi Imana iduhane twese hamwe Umutima wo Kubabarirana.
Ubutaha tuzabagezaho igice cya 2 kivuga ku ntambwe 12 zafasha uwahemukiwe gutanga imbabazi ntuzacikwe!


text:
ISOMO RYA MBERE
Isomo ryo mu ibaruwa Mutagatifu Pawulo Intumwa
yandikiye Abanyefezi (Ef 5, 21-33)
Bavandimwe, 21mujye mworoherana kubera igitinyiro mufitiye Kristu. 22Abagore borohere abagabo babo nk’aho babigirira Nyagasani ; 23koko rero umugabo agenga umugore we, nk’uko Kristu agenga Kiliziya akanayibera umutwe ukiza umubiri wose. 24Nk’uko rero Kiliziya yumvira Kristu, bityo n’abagore nibajye bumvira abagabo babo muri byose. 25Namwe bagabo, nimukunde abagore banyu nk’uko Kristu yakunze Kiliziya, maze akayitangira. 26Yarayitagatifuje, ayisukuza amazi n’ijambo ribiherekeza, 27kugira ngo ayihingutse imbere ye ibengerana, nta bwandu n’iminkanyari cyangwa indi nenge, ahubwo ari Kiliziya ntagatifu kandi itagira amakemwa. 28Nguko uko abagabo bagomba gukunda abagore babo, mbese nk’imibiri yabo bwite. Ukunda umugore we aba yikunze ubwe.
29Koko rero, nta wigeze yanga umubiri we, ahubwo arawugaburira, akawitaho cyane, mbese nk’uko na Kristu agenzereza Kiliziya. 30Muyobewe se ko turi ingingo z’umubiri we, (nk’uko Ibyanditswe bivuga ngo) 31“Ni cyo gituma umugabo azasiga se na nyina, akifatanya n’umugore we, bakaba umubiri umwe.” 32Iryo yobera rirakomeye, cyakora ibyo mbivuze nzirikana Kristu na Kiliziya. 33Nuko rero namwe, buri mugabo nakunde umugore we uko yikunda, n’umugore yubahe umugabo we.
ZABURI (Zab 128 (127), 1-2, 3, 4-5b)
Inyik/ Hahirwa umuntu wese utinya Uhoraho.
Hahirwa umuntu wese utinya Uhoraho,
agakurikira inzira ze !
Uzatungwa n’ibivuye mu maboko yawe,
uzahirwe kandi byose bigutunganire.
Umugore wawe azamera nk’umuzabibu,
warumbukiye mu nzu yawe ;
abana bawe bazamera nk’ingemwe z’imitini,
zikikije ameza yawe.
Nguko uko ahabwa umugisha,
umuntu utinya Uhoraho.
Uzagirira amahirwe muri Yeruzalemu,
iminsi yose y’ubugingo bwawe.
IBANGONDIRIMBO RIBANZIRIZA IVANJILI (Mt 11, 25)
Alleluya Alleluya.
Uragasingizwa Dawe, Mutegetsi w’ijuru n’isi,
kuko wahishuriye abaciye bugufi amabanga y’Ingoma yawe.
Alleluya.
IVANJILI
+ Luka (Lk 13, 18-21)
Muri icyo gihe, 18Yezu aravuga ati “Ingoma y’Imana imeze ite ? Nayigereranya n’iki ? 19Imeze nk’akabuto ka sinapisi umuntu yagiye gutera mu murima we, karakura kaba igiti, maze inyoni zo mu kirere ziza kwarika mu mashami yacyo.” 20Arongera ati “Ingoma y’Imana nayigereranya n’iki ? 21Imeze nk’umusemburo umugore yavanze n’incuro eshatu z’ifu, kugeza ubwo byose bitutumbiye.


text:
njye nabuze icyo mvuga pe! ubu nibaza ibintu byose abantu bavuga nibyo bakora niba imitima yabo ibahamiriza ko ari Imana bakorera cg ari bo ubwabo bikorera. nanjye ndi umukristo wa adepr but nkurikije igihe nahamagariwemo abantu bamaze gucuya.!
Mwirinde abajura babakora mu mifuka bitwaje Imana ko bashishikarira kubaka hotel ,television,radio kandi ayo mafaranga agomba kuva mu bakristo ko mudatekereza Ku bakene bari mu itorero ryanyu nkuko reta ibikora mu rwego rwo kubaka ubuzima bwabo bwejo hazaza ahubwo mwebwe nkaba mbona vision mufite ari ukubasahura ikindi iyo ufashe iyo budget ingana gutyo ukayigereranya nubuzima abayoboke Banyu bafite mubona Atari ukugora abantu no kunaniza abagenzi? ikindi aho abayoboke Banyu batangiye amafaranga niyihe mishinga ibyara inyungu mwakoze keretse kuyaryaniramo buretse muzaba mureba icyo iriya hotel izakora ubwo izaba irigutanga umusaruro uhagije intambara izaba mu bayobozi b’adepr izaba irenze iyahuje Vietnam n’Amerika kuko ntibakiyoborwa. nijambo ry’Imana kuko Yesu ariwe muyobozi wabo ntibagirana urwango ahubwo umuyobozi wabo ni ifaranga bakristo Yesu yazanywe no kubaka imitima yacu ayubakisha ijambo yihishijwe n’Imana kugira NGO nituryumvira tuzage kubana nawe mu mazu atarubatswe nabantu mu ijuru kandi yesu yaje intego afite ari ukudutandukanya nisi adukundisha ijuru iyi ntego ninayi intumwa zakoreyeho ndetse nabakristo bambere bemeye guhorwa ijambo ry’Imana nicyo cyatumaga umwuka wera abazaho akabatindaho ariko abapasteur benshi miri iyi Minsi bo cyabo ni amafaranga mbese so aba Yesu ahubwo Nabisi reri bakristo mube maso mumenye ubwenge amafaranga yanyu muyakoreshe mubibafitiye inyungu kuko into barikubaka mu mafaranga urigutanga umusaruro uzabivamo uzaribwa nabapasteur nabana babo naho wowe abawe barikwicwa nibibazo mukanguke rero
meme urantangaje pe ngo izo ndimi in izihe ko uduhaye urutonde ruto se indimi ziri kwisi zirenga 8.000 none uvuze 5 gusa bigaragara ko ukeneye kumenya byinshi uzasome bible Ese wibwirako izavuzwe kuri pentekote (ibyak 2) bose bazumvaga reka da kuko hari abavuze ko basaze,basinze aribwo petero yababwiraga ati ntibasinze kuko hakiri kare kuburyo ,batari kuba basinze niyo bari kuba bazizindukiyemo (inzoga) inzandiko zandikiwe itorero ry’ikorinto uzabibonamo iby’indimi
Mwebwe mupinga muribeshya. Icyo turi neza ni uko iyatangiye umurimo ari nayo izawusoza. Dushimiye Imana aho igejeje ikora tuyiragije nibiri imbere. Uyu mushinga ni mwiza, Imana ihe umugisha abafashamyumvire bacu kdi Yesu abashyigikire.
Ahaaa ADEPR ni toréro nemera nk iry umwuka ariko abahanuzi bo muri iyi minsi mubitondere KO batabona ibyaha bikorerwamo Imana yararebye ibona télévision na radio aribyo byihutirwa nibarebe ubugingo ibindi bazabyongererwa
ADPR karibu ariko murebe neza kuko mufite abakene beshi kandi bakeneye inkunga, ikindi kandi igihe tugezemo ese nicyo gushinga Radio na Television. ahaaaa
ADPR karibu ariko murebe neza kuko mufite abakene beshi kandi bakeneye inkunga, ikindi kandi igihe tugezemo ese nicyo gushinga Radio na Television. ahaaaa
murishinga abacinya inkoro yahanuye nyine ngo bamwemere. ariko uwo we ntibazayamuce ubwo yayahanuye
Izo ndimi muzireke.Ni izacu abayoboke ba ADEPR, namwe muzifakire izanyu. Twe gufite umwuka wera,nta rindi torero Imana ishobora guha ubwo bubasha bwo kuvuga izo ndimi. Ni akumiro pee............
NJYE NDI UMUYOBOKE WA ADEPR KANDI NDA YEMERA ARIKO UREBYE UMUSHINGA W’INYUBAKO YA DOVE HOTEL IMBARAGA WATWAYE ABAKIRISITU KU MUDUGUDU BITYO NDASANGA ABAYOBOZI BACU BAKORA DESCENTE MU MA PARUWASI BAGASHIMIRA ABAGIZE URUHARI MURI IKI GIKORWA.
ICYIFUZO MFITE HARI INSENGERO ZARI ZARAHAGARITSE IBIKORWA BY’INYUBAKO KUBERA DOVE HOTEL UBU BARI KU NYAGIRWA ABAFASHA MYUMVIRE BARABIVUGAHO IKI KUGIRANGO HEJURU BITAZABA AMEN HASI SATANI YARAHAFASHE IKIBANZA??????????
Mwebwe mupinga muribeshya. Icyo turi neza ni uko iyatangiye umurimo ari nayo izawusoza. Dushimiye Imana aho igejeje ikora tuyiragije nibiri imbere. Uyu mushinga ni mwiza, Imana ihe umugisha abafashamyumvire bacu kdi Yesu abashyigikire.
ndabishimye iryo ni iterambere! Ariko se bararebye basanga ibyo aribyo by’ingenzi umuyoboke w ’idini ryabo akeneye mbere nambere? ubuse bangahe barwara bagahera mu ngo babuze mutuelle de sante? Kera ADEPER yarangwaga no gufashanya naho ubu babaye nk’abandi bose! Imana idutabare!
keretse niba yeretswe uwo mushinga hanyuma bagahita bawigaho!! nibadasuzuma neza izonote zizahekenywa kuko numva ngoniyonyubako ntikiri iya ADEPER kdi mubayobozi ngoharimo amatiku atarakemuka!! ese izondimi niba hari ababa bazumva bagiye bahita bazisobanurira abatazumva?!!!
keretse niba yeretswe uwo mushinga hanyuma bagahita bawigaho!! nibadasuzuma neza izonote zizahekenywa kuko numva ngoniyonyubako ntikiri iya ADEPER kdi mubayobozi ngoharimo amatiku atarakemuka!! ese izondimi niba hari ababa bazumva bagiye bahita bazisobanurira abatazumva?!!!
Ver funny.
Ver funny.
nge ndibariza abapinga,niba Imana Yatanze Umwuka Wera Kuntumwa Zikavuga Mundimi, Zigahanura Nkabaza Niba Yarahagaritse Gukora Kuburyo Ubu Itabikorera Abayizera?Kdi Nkabakangurira Gusoma Bible Kko Handitswe "Ibyaha Byose Birababarirwa Ariko Icyo Gutuka Mwuka Wera Ntikibabarirwa".Nti Mugapinge.
ADEPR iyobowe n’umwuka ifite abafashamyumvire!hasigaye abahwituzi na dasso bikuzura.
Ubwa Gamaliyeli twirinde tutagaragara ko turwanya Imana. Ywishimire ko habaho iterambere kdi bitanatinze mu mezi 2 gusa? Si igitangaza se?!!! Ahubwo dusengere kubigiramo uruhare ibindi Imana izabyimenyera niba yanahamije ko birangira mu mezi 2 gusa.Amen
Abafashamyumvire mû idini ry’umwuka!hasigaye abahwituzi na Dasso ngo byuture!
Imana izi ubwenge, wowe uvuga ngo izo ndimi n’izihe ,nagirango mutangarize ko iyo Imana ishaka ko abantu bose bakizwa yari kuba ibafashe ku ngufu,noneho rero iyo Ishaka ko abantu bose bumva ururimi nabyo ntibyari kuyinanira ahubwo buri wese " ahabwa n’uwo Mwuka guhanura,.......no kuvuga ururimi rutamenyekana, uzasome bibiliya neza uzabisanga mu nzandiko Pawulo yandikiye abanya korinto " wabipinga ,utabipinga ntibyabuza Imana gukora.
Byiza Cyane IMANA Nziko Ishobora byose iyo Radio na Television Iziko bikenewe nabyo tuzabigeraho kandi Kuba inyubako imeze kuriya yaruzuye ibyo bindi sibyo bizananirana. Ahubyo IMNANA ibihe umugisha kd mwe muhakana ko IMANA itavuga Muribeshya.
ariko izondimi zifata abayoboke ba Adeper gusa
Ahahaha
Ntibyoroshye pe. Ariko nibagerageze naho kubihanura byo kwari ugushimangira uyu mushinga bigagaho
Ni byo Imana iravuga turabizi turanabyemera .ariko hagowe uvuga ko Imana yavuze itavuze .umushinga barikwiga ni mwiza ni niterambere kuri adper ndetse ni gihugu.ariko bige neza no kubazahagararira uwo mushinga amafranga atazatangwa ..
njye sinemera izo ndimi ibintu avuga bitumvwa na buri wese nibiki? yuzura umwuka? umuhanuzi utabeshya ni bible niyo tugomba kwizera gusa naho uwonguwo yagushije kubyifuzo bye cg ibyo yumvise biri mumishinga yo gukorwa
Izo ndimi yavuzemo ni izihe. No icyongereza, igifaransa, icyarabu, ilingala, amashi, urunyankole,......
Abazumvise mutubwire ibyo mwe mwumvise.
Izo ndimi yavuzemo ni izihe. No icyongereza, igifaransa, icyarabu, ilingala, amashi, urunyankole,......
Abazumvise mutubwire ibyo mwe mwumvise.


text:
Nyuma yo kumva icyo umunyamakuru ashakaho amakuru, bamwe mu bayobozi bakunze gutanga ibisubizo biganisha ku kuyimana birimo nka “Ndi mu nama, vuga cyane sinkumva, genda uzagaruke, narwaye giripe simbasha kuvugira kuri telefone, andika ibibazo ubinyoherereze kuri email n’ibindi bitandukanye.”
Abanyamakuru baganiriye na IGIHE bavuga ko inshuro nyinshi ibi bisubizo bituma inkuru bataye zidindira cyangwa bakazazitangaza zarataye agaciro.
Abayobozi batinya kubazwa ku bitagenda neza
Umunyamakuru wa City Radio, Ndahiro Valens, avuga ko iyo abajije abayobozi ibibazo bijyanye n’ibitagenda mu nzego bayoboye, ibisubizo bakunze kumuha ari bimwe.
Yagize ati “Iyo udatangiye ushima biba bigoye ko aguha amakuru. Ndamuhangara nkamusuhuza, narangiza nkamwibwira nkamubwira n’icyo nifuza, iyo amaze kumva ikibazo hari uhita ahindura ijwi ati ‘ndwaye giripe’. Hari n’ukubwira ati ‘nagiye mu nama’ kandi mbere akubaza icyo wifuza atabikubwiye, hakaba n’uhindura ijwi akagusubiza asa n’uwongorera ati ‘ndi kumwe n’abashyitsi’.”
Umunyamakuru wa Radio na TV1, Célestin Ntawuyirushamaboko avuga ko abayobozi bamwe bagorana mu gutanga amakuru, ubundi bakamuha ibisubizo bidasobanutse.
Yagize ati “Bimbaho inshuro nyinshi, ukagenda ukibwira umuyobozi mukaganira ku kibazo runaka wajya kumufata amajwi ati ‘reka reka, cyangwa ukamuhamagara yamara kumva icyo wifuza ati ‘vuga cyane, ko ntakumva, wibeshye numero n’ibindi byinshi byo kukunaniza.”
Nk’uko abanyamakuru batandukanye twaganiriye babivuze bamwe mu bayobozi ntibazi cyangwa birengagiza nkana ibivugwa mu Itegeko nimero 04/2013 ryo ku wa 08 Gashyantare 2013 ryerekeye kubona amakuru.
Umunyamategeko w’Urwego rw’Abanyamakuru bigenzura RMC, Ibambe Jean Paul, avuga ko bamaze kwakira ibirego bitandukanye by’abanyamakuru barega abayobozi babima amakuru.
Yagize ati “Iyo umunyamakuru yimwe amakuru ni uburenganzira bwe buba buhohotewe; buri mwaka twakira ibibazo bitari munsi ya bitanu cyangwa bitandatu bijyanye no kwimwa amakuru. Hari n’igihe abanyamakuru badatanga ikirego ahubwo bakatumenyesha ko bimwe amakuru n’umuyobozi cyangwa urwego runaka. Akenshi usanga abatanga biriya bisubizo cyangwa bakimana amakuru babiterwa no kutamenya itegeko.”
Ibambe akomeza avuga ko itegeko ryo kubona amakuru rikwiye kubahirizwa n’impande zombi. Ati “Umuntu aba agomba gutanga amakuru mu gihe kitarenze iminsi ibiri ayasabwe nukuvuga amasaha 48, iyo iki gihe kirenze nibwo uvuga ko wimwe amakuru, umunyamakuru na we aba agomba gutegereza icyo gihe giteganywa n’itegeko kikarangira, akabona kuvuga ko yimwe amakuru kandi akirinda gutangaza inkuru ibogamye.”
“Gutanga amakuru ni inshingano”
Umuvugizi wa Minisiteri y’Ubutegetsi bw’Igihugu, Ngendahimana Ladislas, yatangarije IGIHE ko ari inshingano z’abayobozi gutanga amakuru.
Yagize ati “Mu izina rya Minisiteri y’Ubutegetsi bw’Igihugu, icyo nababwira ni uko bagomba kubahiriza ibyo amategeko abasaba kandi gutanga amakuru kubo uyobora ni imwe mu nkingi y’imiyoborere myiza.”


text:
Amakuru ikinyamakuru Izuba Rirashe gikesha igitabo cyitwa ‘‘Ubworozi bw’ingurube’’ cyagenewe aborozi b’ingurube, avuga ko ingurube zimaze iminsi zibwaguye zikenera kuba ahantu humutse, kuko imbeho ituruka ahantu hatose ituma abana b’ingurube bavukiye aho hantu bacika intege, bityo bakaba badashobora konka amagurubegurube uko bikwiye. Icyo gihe na nyina ntiba igishoboye guhembera.
Ayo makuru avuga ko umworozi agomba kugenzura buri munsi ko inzu inyagazi ibyariramo irimo ituze, kuko mu gihe ingurube igize ibiyitungura ibyo ari byo byose ntiba igishoboye guhembera amagurubegurube.
Ingurube ikenera amazi mu buryo butandukanye. Umworozi yakagombye kugenzura niba ingurube ifite amazi ahagije kubera ko ingurube yonsa inywa litiro 15 kugeza kuri litiro 30 z’amazi buri munsi. Umworozi aba agomba kugaburira ingurube yabwaguye igiheri gitose cyangwa ibyatsi bibisi bike kugira ngo amara yoroherwe n’amabere yorohe.
Umworozi agomba kugerageza gushyira abana b’ingurube mu rwari. Ibyo abikora agenzura ko aho bajya hahora ubushyuhe bugeze nibura kuri dogere Celcius 25 cyane cyane akanaharinda umuyaga mwinshi.
Umworozi agomba kugenzura ko inyagazi zitita ku bana bazo kubera ko ibyo biba iyo inyagazi ifite ibinure byinshi, iyo inzu zibyariramo idafite ibikoresho bya ngombwa cyangwa iyo muri iyo nzu nta tuze riharangwa. Mu gihe cyo kubyara umworozi agomba kureba niba ingurube ifite amazi ahagije yo kunywa kubera ko inyagazi itakaza amazi menshi yari ifite mu gihe cyo kubyara.
Umworozi agomba guteganya agaferege k’amaganga kubera ko mu gihe utugurube dutangiye gukura dukunda kugenda tunywa ibyo tubonye byose. Umworozi ntagomba guha ingurube yabyaye isaso nyinshi, kuko isaso ituma utwana tw’ingurube tuyinjiramo tukayihishamo.
izuba rirashe
Ingurube zibwaguye zikenera kuba ahantu humutse
Amakuru ikinyamakuru Izuba Rirashe gikesha igitabo cyitwa ‘‘Ubworozi bw’ingurube’’ cyagenewe aborozi b’ingurube, avuga ko ingurube zimaze iminsi zibwaguye zikenera kuba ahantu humutse, kuko imbeho ituruka ahantu hatose ituma abana b’ingurube bavukiye aho hantu bacika intege, bityo bakaba badashobora konka amagurubegurube uko bikwiye. Icyo gihe na nyina ntiba igishoboye guhembera.


text:
Abaturage b’Akarere ka Gakenke baravuga ko bahangayikishijwe n’imbwa bikekwako zo zikurwa mu bindi bice ‘zikakajugunywa’ muri ako karere aho ngo zibarya zikabarira n’amatungo magufi.
Ni ikibazo kimaze igihe kivugwa mu Mirenge ya Muhondo, Muyongwe, Rushashi na Ruli; imirenge yegereye Umujyi wa Kigali, ihuzwa by’umwihariko n’imihanda ibiri ishamikiye ku muhanda mugari Kigali-Musanze.
Amakuru atangwa n’abaturage b’Akarere ka Gakenke ahuriza ku kuvuga ko imbwa zibabuza amahoro zizanwa mu mamodoka n’abantu baba baturutse mu Mujyi wa Kigali maze bakazita mu ishyamba riri ahitwa ‘Ku kirenge’ mu Murenge wa Muhondo, hafi y’Umuhanda Kigali-Musanze.
Harindintwali John, umwe mu baturage b’Umurenge wa Muhondo agira ati “Izo mbwa zikurwa i Kigali ubundi abakire bakaza bakazijugunya inaha; bakunze kuzizana mu gitondo cya kare cyangwa iyo bwije, jye ubwanjye maze kubabona inshuro ebyiri (…) abazizana ni bantu uba ubona ko ari abakire, azizana mu modoka yagera ku kirenge agafungura zikavamo agahita akata imodoka ye akisubirira i Kigali.”
‘Ni imbwa zidasanzwe zahuranya icyo zibonye cyose’
Ikinyamakuru izubarirashe.rw gisura abaturage bo mu mirenge yugarijwe n’izo mbwa, abaturage bagaragaje ko zitandukanye n’izo basanzwe bamenyereye, cyane ko ngo igihumeka cyose zibonye zikirya kandi ngo zikabikora ku manywa y’ihangu.
Mukakalisa Jeanne wo Murenge Muyongwe agira ati “Ni ibibwa binini by’ibisore ubona ko byatamiye pe! Iyo zijya gukora ibara zibikora ku manywa nta muntu ndumva zariye nijoro, iyo muhuye irakurya, ntitinya no kurya izi mbwa twe twororara.”
Akomeza agira ati “Ubu abantu bashiriye mu bitaro kuko izo mbwa zihora zibarya, uba wibereye mu murima uhinga ukabona kiraje kirakuriye, utagira abagutabara bikaba ibibazo (…) ubu nta tungo tukigira; ujya gucyura agahene ugasanga izo mbwa zakariye zakamaze, mbese ihene ni zo ziri kwibasirwa cyane mu matungo.”
Mu byifuzo by’abo baturage, bahuriza ku gusaba ubuyobozi kubagoboka hafatwa ingamba zirambye mu rwego rwo gukumira bene izo mbwa cyane ko ngo kuba zibatera ari ‘ibintu bihoraho’.
Mujyakera Paul, umusaza ufite imyaka 75 utuye mu Murenge wa Rushashi, agira ati “Ubundi iki kibazo cyatangiye mu mwaka wa 2001, kuva icyo gihe izi mbwa ziradutera, hajya hacamo igihe tukabona agahenge ariko zikongera zikagaruka (…) icyifuzo cyacu ni uko Leta yadutabara ikazidukiza mu buryo burambye kuko nibikomeza gutya abantu bazashira.”
16 bamaze kurumwa n’izo mbwa, umwe yitabye Imana
Amakuru Izubarirashe.rw dukesha ubuyobozi bw’Ibitaro bya Ruli agaragaza ko kuva mu kwezi kwa Gatandatu kugeza tariki ya 24 Ukwakira 2013, ubwo twahabwaga aya makuru, hari hamaze kwakirwa abaturage 16 barumwe na ziriya mbwa mu mirenge twavuze haruguru.
Ni mu gihe ariko ngo umwe muri abo baturage yitabye Imana azize ‘ubumara’ yashyizwemo n’izo mbwa.
Dr. Avite Mutaganzwa, umuyobozi w’Ibitaro bya Ruli, avuga ko mu baturage bamaze kwakirwa barumwe n’imbwa zirirwa zizerera hirya no hino muri Gakenke hari 6 bo mu Murenge wa Muhondo, 3 bo mu Murenge wa Muyongwe, 3 bo mu Murenge wa Rushahi na 2 bo muMurenge wa Ruli.
Muri rusange, Dr. Mutaganzwa avuga ko iyo hakiriwe uwarumwe na ziriya mbwa, bumwe mu bufasha bw’ibanze ahabwa harimo guhita akingirwa, cyakora agaragaza ko nihatabaho gufata ingamba zirambye izo mbwa zizateza ‘ibibazo bikomeye’.
Agira ati “Ni ikibazo gikomeye, ni ikibazo abantu badashe ingamba ubona ko cyabyara ibindi bikomeye (…) nk’uwapfuye wabonga afite ibimenyetso by’imbwa yasaze.”
Dutunganya iyi nkuru nitwabashije kubona umubare w’amatungo amaze kuribwa n’imbwa mu mirenge ine y’Akarere ka Gakenke irimo icyo kibazo.
Gusa amakuru ava mu Murenge wa Muhondo yemezwa na Sinahamagaye Jean de Dieu, Umunyamabanga Nshingwabikorwa wawo, agaragaza ko ihene enye ari zo zimaze kurumwa n’izo mbwa muri uwo murenge gusa.
Akarere ka Gakenke karavuga iki?
Uwimana Catheline, umuyobozi wungirije w’Akarere ka Gakenke ushinzwe imibereho myiza y’abaturage, akomoza ku ntandaro y’ikibazo cy’imbwa zitera abaturage yunze mu ry’abaturage maze ahamiriza Izubarirashe.rw ko zikurwa mu Mujyi wa Kigali zikaza kujugunywa muri Gakenke ku mpamvu ngo zitaramenyekana.
Uyu muyobozi avuga ko nyuma yo kubona ko izo mbwa ziteza ibibazo Akarere ka Gakenke kitabaje Minisiteri y’Ubuhinzi n’ubworozi(MINAGRI) ngo gahabwe umuti wo kwica izo mbwa ariko urabura, gusa agaragaza ko hafashwe ingamba yo kuzitega hakoreshejwe ibyobo; ibintu ngo bikomeje gutanga umusaruro.
Ati “Nyuma yo kubura umuti muri MINAGRI twigiriye inama yo gucukura ibyo zikagwamo [imbwa] ubundi abaturage bagahita bazica.”
Abajijwe ingamba zirambye zafashwe mu rwego rwo gukumira ko ziriya mbwa zikomeza kugirira nabi abaturage, visi meya Uwimana yasubije ko hashyizweho irondo ricungira umutekano ibice bikunze kujungunywamo ziriya mbwa, cyakora ngo nta muntu mu bakekwaho kuba bazigunya urafatwa.
Mu gihe hataraboneka umuti urambye w’ikibazo cy’imbwa zirya abaturage b’Akarere ka Gakenke, ubuyobozi buhamagarira abaturage kwirinda ingendo z’ijoro no kutareka abana bagenda bonyine.
Ubwo abaturage b’Akarere ka Gakenke mu Mirenge ya Muhondo na Muyongwe bagendererwaga n’itsinda ry’abadepite mu ntangiriro za Nzeli uyu mwaka harebwa uko imibereho y’abaturage ihagaze, abaturage batakambiye abo badepite babasaba gukorerwa ubuvugizi bagakizwa imbwa z’inzererezi zibugarije.
Inkuru bifitanye isano: Kwica imbwa z’inzererezi birarimbanyije, Meya Rwamurangwa ati “Ntitugombera amasasu”
Kwica imbwa z’inzererezi birarimbanyije, Meya Rwamurangwa ati “Ntitugombera amasasu”


text:
Mu bavanga imiziki bari basanzwe bamenyerewe mu Rwanda b’igitsina gore, ubu hiyongereyeho DJ Ira.
Dj Ira, ubusanzwe witwa Divine Iradukunda ni Umurundikazi w’imyaka 21 ariko wiyemeje gukorera aka kazi ke mu Rwanda, dore ko ari naho mubyara we DJ Bissosso umufasha abarizwa. Uyu mukobwa amaze umwaka umwe gusa atangiye ibijyanye no kuvanga imiziki.
Uyu mwuga avuga ko yakuze akunda, niwo abonamo ahazaza he heza, ndetse avuga ko yifuza kuzavamo umu-dj ukomeye ku rwego mpuzamahanga utumirwa mu bitaramo bikomeye ku Isi.
Buri kuwa Gatatu, kuwa Kane, kuwa Gatanu no kuwa Gatandatu Dj Ira aba afite akabare ari bujyemo kuvanga imiziki nk’akazi bamuhembera. Ahembwa nibura amafaranga ari hagati y’ibihumbi 30-50 ijoro rimwe.
Soma byinshi kuri Dj Ira mu kiganiro yagiranye n’Izubarirashe.rw:
IR : Watangira utwibwira:
Amazina asanzwe nitwa Divine Iradukunda ariko benshi bamaze kumenya cyane ku izina rya Dj Ira niryo nkoresha mu bu-dj. Ndi umurundikazi; mfite imyaka 21. Mvuka mu muryango w’abana 4, njye ndi bucura. Amashuri nize amashuri yisumbuye, nayarangirije i Bujumbura mu Burundi.
IR: Banza utubwire ahantu hakomeye umaze gucuranga ni he?
Ahantu nabonye abantu benshi cyane ni mu bitaramo bya Primus Guma Guma Super Star iherutse, kuko hafi ya hose mu ntara ni njye wari Dj, kandi habaga huzuye. Ariko no mu tubyiniro tugezweho hano muri Kigali, utwinshi nagiye ntujyamo mba Dj, navuga nko muri Rosty Club ya Kimironko, Champion Hotel y’i Remera, Sun City i Nyamirambo, Carefour des Artistes mu Mujyi, na Bauhaus i Nyamirambo.
IR: Winjiye gute mu bijyanye no kuvanga imiziki nka DJ?
Narabikundaga kuva kera, ariko icyarushijeho kubinkundisha ni uko mubyara wanjye Dj Bissosso nahoraga mbona abikora nkumva birandyoheye, abantu ukabona barabyishimiye. Kubitangira nabitangiye vuba, umwaka ushize wa 2015 nibwo nabitangiye, mbyigishijwe na Dj Bissosso.
IR: Ni DJ Bissosso se wabikwigishije gusa nta rindi shuri wabyizemo?
Ni we wenyine. Naraje mu Rwanda amba hafi cyane ampa amasomo, kugeza aho atangira kujya anjyana akareka nkaba ari njye uba Dj ngenda menyera gahoro gahoro kugeza aho mbimenyeye. Nta rindi shuri nagiyemo.
IR: Wizemo ibiki, muri aka kazi?
Ahanini ikiba kigoranye ni ukumenya umuvuduko indirimbo iriho ukamenya indirimbo ziri mu cyiciro kimwe ku buryo uzihuriza hamwe abantu bakumva zigenda kimwe. Ikindi wiga, ni ukumenya volume zivugiraho kuburyo iyo uri kuzivanga ugerageza kuzihuriza hamwe kugira ngo utavangira nk’umuntu uri kubyina, cyangwa se ugatuma umuntu yumva ko hari igihindutse.
IR: Abantu se wabonye bakwakira gute?
Abantu baranyishimiye cyane, ahanini kuko baba babona ndi umukobwa batabamenyereye muri uyu mwuga. Barambwira ngo birambereye, ngo nkomereze aho. Abandi uba ubona bantangariye batiyumvisha uko umukobwa ashobora guhitamo aka kazi, kuko basanzwe bamenyereyemo abagabo ahanini.
IR : Mu Burundi se ho wari wasubirayo?
Yego, maze kujyayo inshuro ebyiri kuva mbaye Dj. Nagiye ku Gitega, mu kabyiniro ka Bissosso. Ni naho iwacu mu rugo. Naho abantu barabyishimiye cyane, abenshi baje kundeba kuko bamperukaga ntaraba umu-Dj, baje kureba uko mbikora.
IR : Wowe ubyakira gute iyo abantu bagutangariye?
Mbona ko bishobora kugira abo bitinyura bitinyaga, kuko umukobwa hari byinshi aba yashobora gukora ariko akabibuzwa n’uko yitinye. Nshimira kandi n’abantera ingabo mu bitugu, bambwira ngo nkomereze aho kuko binyongerera imbaraga.
IR : Mbwira ku kiganiro ukora kuri Televiziyo y’u Rwanda ?
Yego, kuri Televiziyo y’u Rwanda hari ikiganiro nkora cyo kuvanga imiziki, buri wa Gatanu. Naho mba mpuza indirimbo nkurikije uko zihuje umuvuduko, nzivangavanga ku buryo umuntu yabasha kuzibyina. Ni uburyo bwiza nishimira ko nabonye bwo kurushaho kugaragazamo impano yanjye. Naho, nabifashijwemo na Dj Bissosso, kuko ni we watangije icyo kiganiro.
IR : Hari abandi ba-Djs b’abakobwa bo mu Rwanda uzi?
Si benshi kuko uwo tuziranye ni Anitha Pendo gusa. Abandi bo ntabwo turamenyana, nka Dj Makeda we ndamwumva gusa, ariko ntabwo turagira amahirwe yo guhura.
IR : Ubu se ubona ari akazi kagutunga ?
Cyane, kuko ubu hafi muri buri weekend mba mfite ibiraka nkora hirya no hino mu tubare, mu tubyiniro, mu mahoteli no mu bindi bitaramo binyuranye. Guhera kuwa Gatatu akenshi sinjye nsiba. N’iyo ntaho mfite ndi bukore, mba ndi mu kabare Dj Bissosso yafunguye mu mujyi kitwa Ku Musaza, ko ku Kimisagara.
IR : Byinjiza gute?
Biterwa n’ahantu, kuko biranyuranye. Ariko amafaranga make bashobora kuguhemba nibura ni ibihumbi mirongo itatu ku ijoro rimwe (30,000Rwf). Ubwo urumva ko ahakomeye cyane naho bigenda bizamuka, uhereye kuri ayo.
IR : Ni butumwa ki uha abakobwa bacyitinya?
Nababwira kwitinyuka, kandi ntibajye mu bintu ngo ni uko babonye kanaka abirimo ahubwo bakajya mu byo bumva bakunze kandi bashoboye. Impano yawe iyo uyikurikiranye uyikora uyikunze ikaba yagutunga.
IR : Ufite cyerekezo ki?
Nifuza kuzaba umu-Dj ukomeye ku Isi. Ndifuza kujya ku rwego rwo kujya nitabira amarushanwa akomeye y’aba-Dj nkerekana impano yanjye. Ndifuza kurushaho gutera imbere, abantu bakajya bantumira ahantu hakomeye, ngatembera nkajya no mu bindi bihugu ngiye gukora akazi k’ubu-Dj.
IR : Urakoze kuri iki kiganiro tugiranye
Namwe murakoze !


text:
Humura ntibamboneye ikariso nabanje kuyikuramo!
Umukobwa: Mama uzi uyu munsi ibyambayeho? Abahungu twigana bambwiye ngo nurire igiti bangurire biscuit maze kucyurira baranseka ra!
Mama: Yooo! Ntuzongere mwana wa! Bagushukaga ubwo bashakaga kukurebera ikariso!
Bucyeye bwaho:
Umukobwa: Mama uzi ko uyu munsi noneho ba bahungu twigana bambwiye ngo nurire igiti bangurire chocolat maze nakurira noneho bagaseka kurusha ejo?
Mama: Mbega igishwi! Sinakubwiye ko ubwo baba bashaka kukurebera ikariso?
Umukobwa: Humura Mama! Ntago ibyo wambwiye (...)
Umukobwa: Mama uzi uyu munsi ibyambayeho? Abahungu twigana bambwiye ngo nurire igiti bangurire biscuit maze kucyurira baranseka ra!
Mama: Yooo! Ntuzongere mwana wa! Bagushukaga ubwo bashakaga kukurebera ikariso!
Bucyeye bwaho:
Umukobwa: Mama uzi ko uyu munsi noneho ba bahungu twigana bambwiye ngo nurire igiti bangurire chocolat maze nakurira noneho bagaseka kurusha ejo?
Mama: Mbega igishwi! Sinakubwiye ko ubwo baba bashaka kukurebera ikariso?
Umukobwa: Humura Mama! Ntago ibyo wambwiye ejo nabyibagiwe rwose. Nanjye bambwiye kurira mbahenda ubwenge ndabanza ikariso nyikuramo ngo batayireba!
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Umujyi wa Kigali washyizeho amabwiriza asobanura mashya uko abagaragaweho ‘Imyitwarire ibangamira ituze n’umutekano w’abaturage’ bazajya bakurikiranwa n’Ikigo cy’Umujyi wa Kigali kibashinzwe.
Icyo kigo kizwi nko “Kwa Kabuga” cyakira abafatiwe mu ngeso ziririmo uburaya, gukoresha ibiyobyabwenge, gusabiriza, ubujura, gukina urusimbi, ubucuruzi bw’akajagari n’izindi.
Icyo kigo giherereye i Gikondo mu Karere ka Kicukiro kizajya kibakira kikabacumbikira kugira ngo kibasuzume mbere y’uko batoranywa bakoherezwa ahandi cyangwa bakagifashirizwamo by’igihe gito.
Ni ikigo Umuryango Uharanira Uburenganzira bw’Ikiremwamuntu Human Rights Watch ugereranya na gereza ariko Leta y’u Rwanda ikabyamaganira kure.
Mu Igazeti ya Leta nimero 44 bis yo kuwa 2 Ugushyingo 2015, hasohotse amabwiriza agena uburyo icyo kigo n’abakijyanwamo bakwiye gucungwa, mu buryo budahutaza uburenganzira bwabo.
Biteganyijwe ko Polisi y’Igihugu ishyikiriza Ikigo umuntu wafatiwe mu bikorwa bigaragaza iyo myitwarire.
Uretse Polisi, ubuyobozi bw’inzego z’ibanze cyangwa umuryango w’uwagaragaweho imyitwarire n’ingeso bibangamiye ituze n’umutekano w’abaturage bashobora gusaba ko ashyikirizwa icyo kigo.
Mu gihe abafashwe bagejejwe mu kigo, amabwiriza ateganya ko bandikwa umwirondoro n’ibikorwa umuntu yafatiwemo, ikigo kikanamenya uburwayi bwihariye bw’abakiriwe, abihutirwa bagahita bashyikirizwa ibitabo cyangwa bagahabwa ubuvuzi bw’ibanze, abafite indwara zanduza bagatandukanywa n’abandi.
Aya mabwiriza yashyizeho itsinda rishinzwe gusesengura ibibazo by’abashyikirijwe icyo kigo no kubashyira mu byiciro rigizwe n’Uhagarariye Minisiteri y’Ubutabera (Umuhuzabikorwa wa MAJ), Umuyobozi w’Itsinda; Ahagarariye buri Karere mu tugize Umujyi wa Kigali; Ubuyobozi bw’Ikigo; Uhagarariye ibitaro by’Akarere.
Itsinda rimaze gusesengura ibibazo by’uwashyikirijwe ikigo, rishobora kwemeza:
1° Kumushyikiriza Ubugenzacyaha;
2° Kumujyana mu Kigo ngororamuco;
3° Kumushyikiriza ababyeyi be cyangwa umuryango akomokamo binyujijwe ku Buyobozi bw’Akarere akomokamo;
4° Kumujyana mu bitaro by’Akarere kugira ngo ahabwe ubuvuzi akeneye;
5° Kugena ahandi yajyanwa hagamijwe kumusubiza mu buzima buhesha agaciro imibereho ye ya buri munsi;
6° Kwemeza ko uwashyikirijwe Ikigo afashirizwa by’igihe gito muri KRTC.
Uwashyikirijwe ikigo, biteganyijwe ko atagomba kurenza amasaha 72 abarwa uhereye igihe yashyikiririjwe ikigo, atarafatirwa icyemezo.
Uburenganzirwa bw’ukurikiranirwa mu kigo
Amabwiriza y’imucungire y’ikigo cyo Kwa Kabuga agaragaza ko ukurikiranwe yubahwa. Agomba kugira isuku ku mubiri, ku myambaro n’aho aryama no kugira uburenganzira bwo kuvurwa igihe cyose arwaye; ntagomba gutotezwa cyangwa gukorerwa ivangura iryo ari ryo ryose;
Afite uburenganzira bwo gutanga inama n’ibitekerezo no kugaragaza ibitagenda neza mu guhindura imyitwarire; afite uburenganzira bwo gusurwa, kumenya amakuru, gusenga no kwidagadura; afite uburenganzira ku bintu bye byose byafatiriwe, uretse ibifitanye isano n’ibyakoreshejwe mu myitwarire ibangamiye ituze n’umutekano w’abaturage;
Amabwiriza anateganya ko bitemewe kumuhanisha ibihano bikomeretsa cyagwa bibabaza umubiri; n’ubundi burenganzira bwa muntu bukitabwaho n’ikigo.
Abacumbikiwe mu kigo ntibemerewe gusohoka mu kigo, gutunga telefoni, gutunga no kwinjiza mu Kigo ibikoresho, ibiribwa cyangwa ibinyobwa atabiherewe uburenganzira n’umuyobozi w’ikigo.
Inshingano z’ikigo cyakira abafashwe
Ikigo cy’Umujyi wa Kigali cyakira, gicumbikira kandi kikanasuzuma abantu bafite imyitwarire ibangamira ituze ry’abaturage cyahawe inshingano nyinshi, zikubiyemo kwita k’uwo cyashyikirijwe, kikagena uko yagororwa hatabangamiwe uburenganzira bwe.
Izo nshingano cyahawe ni:
1° Ukwakira no kwandika mu gitabo cyabugenewe umwirondoro wa buri muntu, n’ibikorwa yafatiwemo bibangamiye ituze n’umutekano w’abaturage n’uburyo yabikoraga;
2° Gutunga abafatiwe mu bikorwa bibangamiye ituze n’umutekano w’abaturage, kubaha ubujyanama mu by’ubuzima no korohereza abafite ibibazo by’amategeko kubona ubujyanama mu by’amategeko;
3° Gutegura uko boherezwa aho itsinda ryasanze ari ho habafasha kugira imibereho n’ubuzima biboneye;
4° Gutegura gahunda y’inyigisho n’ibiganiro bigenewe abakiriwe n’ikigo;
5° Kwita ku isuku, umutekano, gufata ingamba zose zikumira indwara n’ibyorezo mu kigo, no gufasha guhinduka abo itsinda ryasanze nta handi bakoherezwa;
6° Gutegura uko bajya mu myitozo ngororangingo n’imyidagaduro nko kubyina, itorero, gukina igisoro, kuririmba n’ibindi byabafasha kwidagadura;
7° Ikigo kigomba kugira ibyo kurya bikwiye birimo intungamubiri z’ibanze n’amazi meza ahagije yo kunywa;
8° Gushyiraho gahunda n’amabwiriza y’imikorere;
9° Gukora indi mirimo iyo ari yose yafasha mu guhindura imyitwarire y’uwashyikirijwe Ikigo.
Urubyiruko rwinnshi rwagiye rufatwa, rumwe rukoherezwa mu Kigo cy’Iwawa rukahakura ubumenyingiro bufasha abavuyeyo kwitunga.


text:
Ese wifuza gusoma iyi ngingo mu %%?
Bibiliya kuri interineti | BIBILIYA-UBUHINDUZI BW'ISI NSHYA
Ese wifuza gusoma iyi ngingo mu %%?
8 Nuko Biludadi w’Umushuhi+ aramusubiza ati
2 “Uzahereza he kuvuga ibyo bintu,+Ko amagambo aturuka mu kanwa kawe ari umuyaga ukomeye?+
3 Ese Imana yagoreka ubutabera,+Cyangwa Ishoborabyose yagoreka ibyo gukiranuka?+
4 Niba abana bawe barayicumuyeho,Bigatuma ibareka bagahitanwa no kwigomeka kwabo,
5 Niba wowe wifuza gushaka Imana,+Kandi niba ushaka kwinginga Ishoborabyose ngo ikugirire neza,
6 Niba uboneye kandi ukaba ukiranuka,+Uhereye ubu yahaguruka ikagutabara,
Ikagusubirizaho aho wari utuye hakiranuka.
7 Nanone, intangiriro yawe ishobora kuba yari yoroheje;Ariko iherezo ryawe ryazaba rikomeye cyane.+
8 Rwose ndakwinginze, baza abo mu bihe byahise,+Werekeze ibitekerezo byawe ku byo ba sekuruza bagenzuye.+
9 Twe turi ab’ejo gusa+ kandi nta cyo tuzi,Kuko iminsi tumara ku isi ihita nk’igicucu.+
10 Mbese ntibazakwigisha, bakagutekerereza,Bakavuga amagambo bavanye mu mitima yabo?
11 Ese urufunzo+ rushobora gukura rutari mu gishanga?Cyangwa urubingo rwakura rutabonye amazi?
12 Nubwo rwaba ari bwo rugipfundika uburabyo, nta waruciye,Rwakuma mbere y’ibindi byatsi byose.+
13 Uko ni ko inzira z’abibagirwa Imana bose zimera,+Kandi ibyiringiro by’umuhakanyi bizayoyoka.+
14 Ibyo yizeye bizakurwaho,N’ibyo yiringira bimeze nk’inzu y’igitagangurirwa.+
15 Azegamira inzu ye, ariko ntizakomeza guhagarara;Azagerageza kuyifata, ariko ntizagumaho.
16 Aba atohagiye imbere y’izuba,Kandi mu busitani bwe hameramo umushibu.+
17 Ashorera imizi mu kirundo cy’amabuye,Akitegereza inzu y’amabuye.
18 Hagize umuntu umumira akamukura ahe,+Na ho hamwihakana hakavuga hati ‘sinigeze nkubona.’+
19 Nguko uko inzira ye iyoyoka,+Abandi bakamera baturutse mu mukungugu.
20 Dore Imana ntizatererana umuntu w’inyangamugayo,Cyangwa ngo ifate abantu babi ukuboko.
21 Hanyuma izuzuza akanwa kawe ibitwenge,N’iminwa yawe iyuzuze ijwi ry’ibyishimo.
22 Abakwanga bazambikwa ikimwaro,+Kandi ihema ry’ababi ntirizabaho.”
Yohereze
Yohereze
BIBILIYA-UBUHINDUZI BW'ISI NSHYA
Yobu 8
Ikinyarwanda
Somera Bibiliya kuri interineti
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Intumwa Pawulo yateye Abakristo inkunga agira ati “mujye muzirikana abari mu mazu y’imbohe, mbese nk’aho mubohanywe na bo” (Heb 13:3). Twebwe abagaragu ba Yehova, dukomeza kwibuka abo bavandimwe na bashiki bacu b’indahemuka no gusenga dusabira abantu “bose bari mu nzego zo hejuru, kugira ngo dukomeze kubaho mu mahoro dufite ituze, twiyegurira Imana mu buryo bwuzuye kandi dufatana ibintu uburemere.”—1 Tim 2:1, 2; Efe 6:18.
Inkuru zikurikira zigaragaza ibibazo byo mu rwego rw’amategeko Abahamya ba Yehova bahanganye na byo umwaka ushize:
Abavandimwe bacu bo mu Burusiya bakomeje “kwigisha no gutangaza ubutumwa bwiza” nubwo Kiliziya y’Aborutodogisi yo mu Burusiya na bamwe mu bategetsi ba leta bakomeje kubagabaho ibitero bagamije guhagarika umurimo wacu (Ibyak 5:42). Abategetsi b’Abarusiya bakomeje gukoresha nabi itegeko ridasobanutse rihana ibitekerezo by’ubutagondwa bari barashyiriyeho kurwanya iterabwoba, bakarikoresha bibasira ibitabo byacu n’abavandimwe bacu buri muntu ku giti cye. Ibyo byatumye inkiko z’u Burusiya zitangaza ko ibitabo byacu bigera kuri 70 birimo ibitekerezo by’ubutagondwa, kandi abategetsi babishyize ku rutonde rw’ibitabo birimo ibitekerezo by’ubutagondwa byaciwe mu gihugu. Abayobozi b’inzego z’ibanze bitwaza ko ngo ibyo bitabo bishobora guteza akaga, maze bakajya gusaka Amazu y’Ubwami n’ingo z’abavandimwe bacu bashaka ibyo bitabo. Abapolisi bagiye bafata Abahamya benshi bari mu murimo wo kubwiriza bakajya kubafunga, bakabafotora, bakabafata ibikumwe, kandi incuro nyinshi bagerageza gutera ubwoba abavandimwe bacu mu gihe bagifungiwe muri kasho ya polisi.
Guhera muri Gicurasi 2013, abavandimwe na bashiki bacu 16 bo mu mugi wa Taganrog baciriwe urubanza bazira ko bateguye amateraniro ya gikristo, bakayajyamo kandi bakayagiramo uruhare, bakajya no kubwiriza. Uhereye igihe Leta Zunze Ubumwe z’Abasoviyeti zasenyukiye, ni ubwa mbere Abahamya baciriwe urubanza bazira ko bakurikiza ukwizera kwabo. Abategetsi bo mu tundi turere two mu Burusiya barimo baragerageza gusaba inkiko ngo zitangaze ko ibitabo byacu “birimo ibitekerezo by’ubutagondwa,” kandi zihamye abavandimwe bacu icyaha cy’inzangano zishingiye ku idini.
Imimerere y’abavandimwe na bashiki bacu bo muri Eritereya ntiyigeze ihinduka. Kugeza muri Nyakanga 2013, abagera kuri 52 bari bafunzwe, hakubiyemo abavandimwe 8 bafite nibura imyaka 70, na bashiki bacu batandatu. Abavandimwe batatu, Paulos Eyassu, Isaac Mogos na Negede Teklemariam, bari muri gereza kuva ku itariki ya 24 Nzeri 1994, bazira ko banze kujya mu gisirikare bitewe n’uko batagira aho babogamira.
Abarenga kimwe cya kabiri bafungiwe muri gereza ya Meiter iri mu butayu bwo mu majyaruguru y’umurwa mukuru Asmara. Guhera mu kwezi k’Ukwakira 2011 kugeza muri Kanama 2012, abategetsi bahanishije abavandimwe bacu 25 kubashyira mu nzu y’amabati, igice kimwe cyayo kiri munsi y’ubutaka. Mu mpeshyi, abarinzi barareka imfungwa zigasohoka ku manywa kubera ko iyo nzu iba ishyushye cyane. Icyakora, bahabwa ibyokurya bidakwiriye n’amazi adahagije ku buryo ubuzima bw’abavandimwe buhazaharira cyane. Ikibabaje ni uko umuvandimwe w’imyaka 68 witwa Yohannes Haile yapfuye muri Kanama 2012 bitewe no gufatwa nabi, nk’uko byagendekeye umuvandimwe Misghina Gebretinsae wapfuye mu mwaka wa 2011.


text:
Bafunzwe bazira ukwizera kwabo
Leta ya Eritereya ifata Abahamya ba Yehova n’abandi ikabafunga batahamwe n’icyaha kandi bataciriwe urubanza. Abahamya b’abagabo n’abagore, hakubiyemo n’abana ndetse n’abageze mu za bukuru, bafungwa bazira ibikorwa by’idini cyangwa bagafungwa nta mpamvu zitanzwe. Abasore na bo bafungwa bazira ko umutimanama wabo utabemerera kujya mu gisirikare.
Igihe Eritereya yabonaga ubwigenge mu mwaka wa 1993, Abahamya ba Yehova bavukijwe uburenganzira bwabo bw’ibanze. Perezida Afewerki yaciye iteka ryo kuwa 25 Ukwakira 1994, ryambura Abahamya ubwenegihugu kuko batatoye itegekonshinga ry’ubwigenge ryo mu mwaka wa 1993, kandi bakaba banga kujya mu gisirikare bitewe n’umutimanama. Kuva icyo gihe, abasirikare ba Eritereya batangiye gufunga Abahamya ba Yehova, kubakorera ibikorwa by’iyicarubozo no kubaburabuza kugira ngo bihakane ukwizera kwabo.
Gufungwa igihe kitazwi kandi mu mimerere mibi
Abagabo batatu, ari bo Paulos Eyasu, Isaac Mogos na Negede Teklemariam, bafunzwe kuva ku itariki ya 24 Nzeri 1994 bazira ko banze kujya mu gisirikare bitewe n’umutimanama. Hari n’abandi bagabo icumi bamaze imyaka irenga icumi bafunze.
Hari Abahamya bamwe bari bafungiwe muri za kontineri, mu gihe abandi bo bari bafungiwe mu byumba byubakishijwe amabuye cyangwa ibyuma, biri munsi y’ubutaka. Hari Umuhamya wari ufunzwe witwa Misghina Gebretinsae w’imyaka 62 wapfuye muri Nyakanga 2011 azira ko yari afungiwe ahantu hari ubushyuhe bukabije, muri gereza y’i Meitir, aho hantu bakaba bakunze kuhita gereza y’“ikuzimu.” Yohannes Haile w’imyaka 68, na we yapfuye ku itariki ya 16 Kanama 2012, amaze imyaka ine muri iyo gereza ya Meitir, na we akaba yari afungiwe mu mimerere nk’iyo.
Muri Nyakanga 2017, Abahamya bose bari bafungiwe mu kigo cya Meitir bimuriwe muri gereza ya Mai Serwa, hanze y’umugi wa Asmara, aho bafite agahenge ugereranyije n’aho bahoze.
Abaherutse gufungwa no gufungurwa
Ku itariki ya 5 Mata 2016, Saron Gebru ni bwo yatangiye igifungo cy’amezi atandatu azira ko mu mwaka wa 2014 yifatanyije mu muhango wo kwibuka urupfu rwa Kristo. Yafunguwe ku itariki ya 5 Ukwakira 2016.
Muri Mata 2016, Asfaha Haile yarafunguwe.
Ku itariki ya 9 Mata 2016, Samuol Dawit yafunzwe azira ko umutimanama we utamwemerera kujya mu gisirikare.
Ku itariki ya 30 Werurwe 2017, Hadas Dawit yagerageje gutanga ingwate ngo mushiki we witwa Samuol afungurwe, none ubu bombi bafungiwe muri gereza ya Mai Serwa.
Ku itariki ya 26 Mata 2017, Nehemiah Hagos yarafunguwe.
Muri Nzeri 2017, hari abasore babiri b’Abahamya bafashwe maze bafungirwa kuri sitasiyo ya porisi mu mugi wa Asmara.
Uko ibintu byagiye bikurikirana
5 Ukwakira 2017
Abahamya bose hamwe bafunzwe ni 55
25 Nyakanga 2014
Abenshi mu bafashwe ku itariki ya 14 Mata barafunguwe, ariko abagera kuri 20 mu bafashwe ku itariki ya 27 Mata baracyafunzwe; Abahamya bose bafunzwe ni 73.
27 Mata 2014
Abahamya 31 bafashwe bari mu materaniro biga Bibiliya.
14 Mata 2014
Abahamya basaga 90 bafashwe bizihiza Urwibutso rw’Urupfu rwa Kristo ruba buri mwaka.
Ugushyingo 2013
Abahamya bafungiwe mu mimerere mibi bose hamwe ni 52.
16 Kanama 2012
Yohannes Haile w’imyaka 68 ni bwo yapfuye, ubwo yari afungiwe mu mimerere mibi cyane.
Nyakanga 2011
Misghina Gebretinsae w’imyaka 62 ni bwo yapfuye, ubwo yari afungiwe mu mimerere mibi cyane.
28 Kamena 2009
Abategetsi basatse urugo rw’Umuhamya ubwo bari muri gahunda zabo zo gusenga, maze bafata Abahamya 23 bari aho, bari mu kigero cy’imyaka iri hagati ya 2 na 80. Umubare w’Abahamya bafunzwe wariyongereye ugera kuri 69.
28 Mata 2009
Abategetsi bimuye imfungwa zose z’Abahamya ba Yehova zari zifungiye kuri sitasiyo za polise bazijyana muri gereza ya Meitir, usibye Umuhamya umwe.
8 Nyakanga 2008
Abategetsi batangiye gusaka ingo z’Abahamya n’aho bakorera bafata Abahamya 24, abenshi muri bo bakaba ari bo batungaga abagize imiryango yabo.
Gicurasi 2002
Leta yahagaritse amadini mato yose atabarizwa mu madini ane akomeye yemewe na leta.
25 Ukwakira 1994
Perezida yaciye iteka rigamije kwambura Abahamya ba Yehova ubwenegihugu hamwe n’ubundi burenganzira bw’ibanze.
24 Nzeri 1994
Paulos Eyasu, Isaac Mogos na Negede Teklemariam bafunzwe batazi icyo baregwa kandi bataburanishijwe, kandi n’ubu baracyari muri gereza.
Mu myaka ya 1940
Ni bwo umuryango w’Abahamya ba Yehova watangiye gukorera muri Eritereya.


text:
Umugoroba w'ababyeyi ukomeje kugira uruhare rukomeye mu gukemura ibibazo byugarije umuryango nyarwanda binyuze mu biganiro ndetse no kujya inama bihuza abatuye umudugudu aho abadakora neza banengerwa mu ruhame.
Nk'uko byagaragajwe n'umuryango wa Nshimiyimana Jonas wabashije kongera kubana neza no guca ukubiri n'amakimbirane wahoranaga ngo inama bungukiye mu biganiro byo mu mugoroba w'ababyeyi ni zo bakesha amahoro n'umutuzo bafite mu rugo rwabo kuri ubu.
Ibi babitangaje mu buhamya batangiye mu mugoroba w'ababyeyi w'Umudugudu batuyemo wa Kabarora kuri uyu wa 15 Ukwakira 2017 ubwo mu karere ka Rubavukimwe no hirya no hino mu midugudu y'Igihugu habaga Umugoroba w'ababyeyi mu rwego rwo gusoza gahunda y'icyumweru cy'ubuzima.
Uyu mugoroba w'Ababyeyi wanitabiriwe na Minisitiri w'Uburinganire n'Iterambere ry'Umuryango Nyirasafari Esperance ari kumwe n'Umuyobozi w'Akarere ka Rubavu wungirije ushinzwe Imibereho myiza y'abaturage Uwampayizina Marie Grace.
Amaze gushimira abaturage ubwitabire, Umuyobozi w'Akarere wungirije ushinzwe imibereho myiza yanashimye umusaruro Umugoroba w'ababyeyi ukomeje gutanga aho hizewe ko uzafasha mu gukemura ibibazo by'isuku,imirire mibi no guta ishuri ku bana asaba buri wese gukomeza kuwitabira no gushyira mu bikorwa impanuro bawukuramo.
Amaze gushikiriza imiryango itishoboye ubufasha bw'ubwisungane mu kwivuza bwakusanijwe Minisitiri yashimye uburyo uyu mudugudu ukora Umugoroba w'abanyeyi asaba abatuye uyu mudugudu guharanira kurangwa n'isuku haba mu ngo ndetse no ku mubiri.
Yabasabye kandi kujya bandikisha abana,gusezerana imbere y'amategeko, kwirinda ubuharike, guharanira uburezi n'uburere bwiza bw'abana ndetse no kwitabira ubwisungane mu kwivuza.


text:
Itegeko u Rwanda rugenderaho ubu, ni iryo mu 1974, rigena amafaranga 100 ku munsi nk’umushahara fatizo mpuzandengo ku mukozi wo mu Rwanda.
Mu kiganiro n’abanyamakuru cyabaye ku wa mbere tariki ya 24 Ukwakira 2016,ubwo hasobanurwaga iby’ubukangurambaga bwa NEP- Kora Wigire buzamara ukwezi, Minisitiri w’ Abakozi ba Leta n’Umurimo, Judith Uwizeye, yatangaje ko Leta itigeze inanirwa gushyiraho umushahara fatizo nk’uko bamwe babivuga, ahubwo ko ikibazo kikirimo ari amategeko akivugururwa kugira ngo abakora imirimo itanditse nabo rizabe ribareba.
Ati” Iby’umushahara fatizo maze iminsi mbyumva mu itangazamakuru, reka nongere mbisubiremo. Gushyiraho umushahara fatizo si uko byatunaniye. Ntabwo byigeze binanira Leta y’u Rwanda gushyiraho umushahara fatizo, ikibazo kirimo twakomeje kubasobanurira ngira ngo nongere nsubiremo ni icy’amategeko.Umushahara fatizo ugomba kuba ureba abantu bose baba abakora imirimo yanditse, baba no ku bakora imirimo itanditse."
Minisitiri Uwizeye yavuze ko iri tegeko rigenga umurimo mu Rwanda riri mu nzira yo kwemezwa, hakazakurikiraho gushyiraho umushahara fatizo ariko n’abakora imirimo itanditswe barimo.
Umushahara fatizo ni amafaranga umukozi adashobora kujya munsi mu kazi ako ariko kose, ku buryo umukoresha ubikoze afatwa nk’uwarenze ku mategeko. Icyakora kuyarenza byo ntibibujijwe.
Kuba umushahara fatizo ukiri hasi bifite ingaruka ku igenwa ry’imishahara, indishyi mu bigo by’ubwishingizi ndetse no kuvugurura itangwa ry’ubwishingizi mu bagiye mu kiruhuko cy’izabukuru.


text:
Uyu mu kobwa w’imyaka 20, umushinga yerekanye akiri muri iri rushanwa ry’ubwiza ni uwo kwigisha abana kumenya guhitamo icyerekezo cyiza mu rugendo rw’ubuzima n’inzira banyuramo bakora ibihwanye n’inzozi zabo [career guidance].
Yanditse igitabo yise “Oh Rwandan Child” ku mapaji 32 akubiyemo ubutumwa bugenewe urubyiruko.
Mu kiganiro yagiranye na IGIHE yavuze ko yumva ageze ku nzozi yifuzaga kugeraho agitangira uwo mushinga.
Yagize ati “ Ndanezerewe cyane kuko ngeze ku cyo nashakaga, uyu mushinga nawumuritse nifuza gufasha abana guhitamo inzira ibanogeye mu buzima bwabo, ikindi harimo no kubatoza gukura bakunda gusoma kuko mu gihugu cyacu uyu muco uri hasi cyane.”
Miss Kwizera akomeza avuga ko yahisemo kwandikira abana kuko ngo yasanze mu Rwanda nta bitabo byinshi by’abana bihaba,ndetse ngo usanga bamara igihe bareba Televiziyo bikabaviramo kutitoza gusoma hakiri kare.
Ati “ Usanga abana bafata igihe kinini bareba televiziyo aho gusoma ibitabo byabafasha, natangiranye n’abana kugira ngo batangire kwimenyereza gusoma Icyongereza bakiri bato.”
Akomeza avuga ko azakomeza uwo mushinga ndetse akazandika n’ibindi bitabo mu ndimi zitandukanye zirimo n’Ikinyarwanda.
Mu bantu Miss Kwizera Peace yahisemo gukoresha mu gitabo cye harimo abayobozi bakomeye mu gihugu, ba rwiyemezamirimo biteje imbere, urubyiruko rwihangiye imirimo mu buryo bunyuranye bikaruhira n’abandi, abana bashobora kureberaho bakamenya aho berekeza inzozi zabo.


text:
Ubuhamya: Yaranyimye neza imibonano mpuzabitsina maze umukobwa aranyangira pe.Byagenze bite?
Umusore witwa Nsanzimana Innocent w’imyaka 31, yatanze ubuhamya maze arerura avuga impamvu yatumye yihutira kuba yakwisiramuza ndetse akabishyira mu bintu byihutirwa agomba kuba yakora. Ubu buhamya yabutangarije urubuga rw’urubyiruko, www.yeejo.rw , mu mpera z’icyumweru gishize ubwo umuryango mpuzamahanga W’Abanyamerika urwanya ubwandu bw’agakoko gatera SIDA, witwa AHF watangizaga igikorwa cyo gusiramura abantu kubuntu hakoreshejwe uburyo bw’impeta. iki gikorwa kikaba cyarabereye i Kabuga ho mu Karere Ka Gasabo.
Nsanzimana Innocent
Nsanzimana Innocent yatangaje ko ubwo yari afite umukunzi we yagiye kumusura, barishimana bagera n’aho bakenera kuba bakora imibonano mpuzabitsina. Gusa ngo ubwo umukobwa yasangaga umusore adasiramuye, yahise amuhakanira aramutsembera. “ navuye masaka njya kumureba i Bugesera Nyamata,maze ndamugurira byose maze tujyana mu cyumba kuko twari twarabyemeranije neza byose mbere yuko njya kumureba. Turatangira na twatundi tubanza, Maze bigeze kure abonye igitsina cyane yahise ambwira shwiiiiiiii shwiiii ngo ntiyagira icyo akorana n’umuntu w’umuturage utazi ibigezweho, utarisiramuza yahise ansiga no mu nzu arigendera ndamubura.”
Nsanzimana yakomeje avuga ko igisebo yakuye aho hantu aricyo cyatumye afata icyemezo cyo guhita ashaka uburyo yakwisiramuza. Ati “Numvise nsebye cyane ukuntu yanyumviye ubusa tukanashwana twari inshuti cyane, nahise mvuga ko nindamuka mbonye amahirwe yo kwisiramuza nzahita mbikora, none uyu mushinga waje mbyumvise mpita nza kugirango nange mbe nakorerwa iyi gahunda yo gusiramurwa.”
Gusa nubwo umukobwa yamusetse ndetse akanamwangira ko bakorana imibonano mpuzabitsina kubera ko adasiramuye, Nsanzimana Innocent ngo anagira ipfunwe iyo ari kumwe n’inshuti ze zisiramuje maze agasanga niwe wenyine ubarimo udasiramuye. Kandi ngo yamaze no kumenya ko kwisiramuza bigabanya uburyo bwo kuba umuntu yakwandura indwara zandurira mumibonano mpuzabitsina harimo na SIDA, Ibi byose ngo bikaba biri mubimushishikaza akaba ashaka kuba yakwisiramuza.